11.01.2022 u 18:31\nSvetska banka zadržala prognozu rasta Srbije na 4,5 odsto za 2022.\nVAŠINGTON - Svetska banka je zadržala prognoze privrednog rasta Srbije na 4,5 posto za 2022. godinu i na 4,0 procenta za narednu godinu, koliko je predviđala i u oktobru prošle godine. U danas objavljenom januarskom Izveštaju o svetskim ekonomskim izgledima, ova međunarodna finansijska institucija je takođe ostala pri jesenjoj proceni rasta bruto domaćeg proizvoda Srbije u 2021. godini od 6,0 posto. Za razliku od oktobarskog izveštaja, u novim prognozama Svetske banke nema pojedinačnih poglavlja o ekonomskim prilikama po zemljama. Ovaj međunarodni kreditir predviđa umereni rast Zapadnog Balkana od 4,1 posto u tekućoj godini i od 3,8 posto u 2023. Takođe smatra da će ekonomski oporavak u regionu izgubiti zamah kako budu slabili efekti eksternih podsticaja i zbog podrivanja\n05.01.2022 u 11:41\nBalkan zbog emigracije gubi potencijal za ekonomski rast\nZemlje Zapadnog Balkana i Hrvatska zbog emigracije gube dugoročni potencijal za ekonomski rast, a odlazak radno sposobnih iz tog regiona nije dobar ni za EU, ocenjuje se u studiji objavljenoj na sajtu Instituta za demografiju Austrijske akademije nauka. Zvanični podaci pokazuju da su Bosna i Hercegovina i Srbija između 2014. i 2019. izgubile 181.034 svojih građana koji su dobili boravišne dozvole u EU, dok je podatke za Hrvatsku teško potvrditi jer je ta zemlja već članica EU i njenim građanima nisu potrebne dozvole boravka u članicama Unije. Zemlje regiona mnogo gube zbog emigracije, s obzirom da odlaze prvenstveno ljudi iz starosne grupe 25-34 godine. Kako se navodi, ta kategorija stanovištva predstavlja najvećeg potrošača u ekonomiji, pa njihov odlazak direktno utiče na bruto domaći\n05.01.2022 u 09:30\nEvropska nafta Brent ojačala na 80 dolara po barelu\nCena nafte Brent, koja predstavlja referentnu vrednost na globalnom tržištu ovog energenta, skočila je na 80 dolara po barelu, na najviši nivo od novembra, nakon sastanka grupe OPEK+ koja je odlučila da nastavi s povećanjem isporuka i u februaru. Odluka Organizacije zemalja izvoznica nafte i njenih saveznika, s Rusijom na čelu, da se ostane pri planiranom povećanju pumpanja za 400 hiljada barela dnevno u februaru, doneta je na osnovu procene da će omikron soj korona virusa imati samo blag uticaj na potražnju. Fjučersi severnomorske nafte Brent su porasli za 1,02 dolara ili za 1,3 procenta, na 80 dolara po barelu, vrativši se na najviši nivo na kojem su bili 26. novembra. Tog dana su, podseća britanska agencija, prvi put obavljene informacije o novoj varijanti kovida, nakon čega je\n20.12.2021 u 10:48\nU Evropi jutros 1.000 kubika gasa košta 1.732 dolara\nMOSKVA – Cena gasa u Evropi je porasla na otvaranju današnjeg trgovanja za više od sedam odsto na iznad 1.700 dolara za 1.000 kubnih metara, prema podacima sa londonske ICE berze. Cena fjučersa gasa za isporuku u januaru iznosila je jutros na holandskom TTF tržištu 1.732 dolara za 1.000 kubnih metara, izveštava agencija Tas s. Na zatvaranju evropskog trgovanja u petak, cena gasa je bila 1.560 dolara za 1.000 kubnih metara. Prema podacima sa trgovinske platforme GSA, Gasprom nastavlja da smanjuje pumpanje gasa kroz gasovod Jamal-Evropa, a ruski gasni div je u nedelju rezervisao samo 4,3 odsto ponuđenog kapaciteta za današnji tranzit ovim cevovodom koji ide preko Poljske, prenosi Tanjug. Na aukciji je ponuđen kapacitet pumpanja od 89,1 milion kubnih metara dnevno, ali je Gasprom\n18.12.2021 u 13:38\nZbog visoke inflacije nema realnog rasta penzija\nPenzioneri koji željno čekaju da im se od Nove godine prinadležnosti povećaju za 5,5 odsto izgubili su unapred bitku sa inflacijom, jer je međugodišnji rast cena na malo zaključno sa oktobrom već 7,5 procenata, tako da realnog rasta penzija neće biti. Razlog za to je što država nije imala sluha da u međuvremenu izmeni „švajcarsku formulu” i spreči upravo ovaj scenario, daljeg obezvređivanja primanja, kaže Milan Nenadić predsednik Saveza penzionera Vojvodine. Time se još jednom potvrdilo ono što je ovoj višemilionskoj populaciji sredinom godine predočeno kroz strategiju vlade koju je analizirao i Fiskalni savet Srbije, da u naredne tri godine nema promene načina indeksacija penzija. Objašnjenje za to je da se na ovaj način jedino može sačuvati održiv penzijski sistem. – Inflacija će možda do\n14.12.2021 u 12:40\nRekordna inflacija u Americi\nVAŠINGTON - Podaci o rastu indeksa potrošačkih cena u Sjedinjenim Američkim Državama ne pokazuju signale skorog smirivanja inflacije. U novembru su cene porasle za 0,8 odsto u odnosu na prethodni mesec i 6,8 odsto u odnosu na isti mesec prošle godine, što je najveći rast cena od 1982. godine. Rasle su cene svih dobara koja ulaze u indeks potrošačkih cena. Rast cena hrane iznosi 6,1 odsto u odnosu na isti mesec prošle godine, što je najveći rast od 2008. Energija je poslednjih 12 meseci poskupela 33,3 odsto, a rast cene automobilskog goriva od 58,1 odsto je najveći od aprila 1980. i Druge naftne krize. Cene ostalih roba osim energije i hrane su porasle 0,9 odsto na mesečnom i 9,1 odsto na godišnjem nivou. Nova vozila su poskupela 11, 1 odsto, a polovna vozila 31,4 odsto.\nPrivredni rast u ovoj godini biće visok, a prema poslednjoj izjavi predsednika države Aleksandra Vučića, veći od 7,5 odsto. Po kumulativnom rastu bruto domaćeg proizvoda (BDP), a to je sve ono što građani i privreda stvore za godinu dana, za prošlu i ovu godinu, naš rezultat će biti među najboljima u Evropi. Ekonomska struka ne spori da će privredni rast biti toliki koliko je predsednik naveo, ali kažu da je za to ipak najzaslužnija država koja ga je stimulisala. Mihajlo Gajić, ekonomista Libeka (Libertarijanski klub), napominje da su za rast BDP-a zaslužne javne investicije i fiskalni stimulansi države. „Visoka stopa privrednog rasta u ovoj godini je naravno dobar rezultat i niko zbog toga ne treba da se buni. Jer, to znači više novca za sve nas ako privreda bolje funkcioniše.\n25.11.2021 u 12:28\nProsečna neto plata 65.218 dinara u septembru, veća 3,3 odsto realno\nProsečna septembarska neto plata u Srbiji iznosila je 65.218 dinara, i veća je za 9,2 odsto nominalno, odnosno za 3,3 procenta realno u odnosu na isti mesec 2020, objavio je Republički zavod za statistiku, a prenosi Tanjug. Prosečna bruto zarada za septembar je iznosila 89.980 dinara, pri čemu je nominalno viša za 9,0 odsto, a realno za 3,1 procenat na godišnjem nivou. Septembarska medijalna neto zarada je bila 50 000 dinara, što znači da je 50 odsto zaposlenih ostvarilo zaradu do navedenog iznosa. Rast bruto zarada u periodu januar–septembar 2021. u odnosu na isti period prošle godine, iznosio je 8,6 procenata nominalno, odnosno 5,4 odsto realno. Istovremeno, neto zarade su u navedenom periodu porasle za 8,8 odsto nominalno i za 5,6 odsto realno.\n05.11.2021 u 14:03\nBrnabić: Očekujem da će ekonomski rast biti nastavljen\nPremijerka Ana Brnabić kaže da očekuje da će uprkos izazovima zbog pandemije virusa korona i energetske krize, ekonomski rast i napredak Srbije biti nastavljen. Brnabić je na redovnoj Plenarnoj sednici Nacionalnog konventa o EU, rekla da će sve ostale reforme, pre svega reforme u oblasti vladavine prava, kao i u oblasti zaštite životne sredine i energetske tranzicije ka zelenoj cirkularnoj ekonomiji biti nešto što će uticati dodatno na ekonomski razvoj. Komentarišući ekonomske kriterijume u Izveštaju Evropske komisije i njihove ocene, Brnabić kaže da je već uobičajeno da je taj deo Izveštaja najpozitivniji. „To je prirodno, jer imamo prilično dobre rezultate u oblasti ekonomije”, kazala je premijerka i podsetila da je pad BDP u 2020. godini bio 0,9 odsto, a da će ove godine rast\nViše od 3,3 miliona građana Srbije koristi računar svakog ili skoro svakog dana, dok je 40 odsto populacije ove godine koristilo usluge e-uprave. Samo u poslednja tri meseca 42,3 odsto naših sugrađana kupovalo je robu ili usluge putem interneta, pokazalo je najnovije godišnje istraživanje Zavoda za statistiku. Najviše se kupovala obuća i sportski proizvodi – čak 68 odsto porudžbina, a onda slede nameštaj i oprema za kuću, igračke, potrošačka elektronika i dostava hrane. Ipak u posmatranom periodu od tri meseca polovina poručene robe je vredela manje od 50 evra, trećina između 50 i 100, a oko 13 odsto građana je naručilo proizvode koji su vredeli između 100 i 300 evra. Prema podacima Narodne banke Srbije, u prvoj polovini ove godine, broj dinarskih plaćanja na sajtovima domaćih trgovaca


Održana konferencija povodom Međunarodnog dana volontera (05.12.) “Mjesto i uloga volontera u društvu” – Crveni križ FBiH\nOdržana konferencija povodom Međunarodnog dana volontera (05.12.) “Mjesto i uloga volontera u društvu”\nAutor Crveni križ FBiH dana 04/12/2015\nDanas je Crveni križ Federacije BiH održao konferenciju sa međunarodnim učešćem “Mjesto i uloga volontera u društvu”, povodom Međunarodnog dana volontera (05.12.).\nKonferenciji su prisustvovali Potpredsjednik Federacije BiH, gospodin Milan Dunović, sa saradnicima, gospodin Erdal Selmanović, savjetnik za politička pitanja i međunarodne odnose iz Kabineta Potpredsjednice Federacije BiH, šef delegacije Međunarodnog komiteta Crvenog križa, gospodin Željko Filipović, sa saradnicom Zoricom Lučić, predstavnica Instituta za razvoj mladih KULT, gospođa Amila Dedić, dr. Milutin Mihajlović, potpredsjednik Crvenog krsta Srbije i gospodin Dragoslav Karić, saradnik za organizacioni razvoj Crvenog krsta Srbije, predsjednik Skupštine Crvenog križa FBiH, mr. Hasan Topalović, član predsjedništva Društva Crvenog krsta/križa BiH, dr. Šemsudin Hadrović, sekretar Crvenog križa Kantona Sarajevo, gospođa Enaida Višo, te sekretar Crvenog križa općine Ilidža, gospođa Senada Brkić-Šegalo, i mladi volonteri Crvenog križa, dobitnici priznanja “Volonter godine”.\nNakon što je generalni sekretar Crvenog križa Federacije BiH, Namik Hodžić zvanično otvorio Konferenciju, prisutnima su se obratili gospodin Milan Dunović i gospodin Željko Filipović.\nNakon kraće video prezentacije, predsjednim Mladih Crvenog križa Federacije BiH, Jasmin Nikšić, održao je prezentaciju na temu Doprinos volontera Crvenog križa/krsta u zajednici.\nZatim je uslijedila dodjela priznanja “Volonter godine” za 25 volontera u strukturi Crvenog križa Federacije BiH za izuzetno značajne rezultate postignute u volonterskom radu u 2015. godini. Priznanja su dobili: Abdulah Budimlić (Bihać), Halida Ibrahimović (Bosanska Krupa), Muhiba Burzić (Cazin), Mensur Seferović (Sanski Most), Nedim Zukić (Srebrenik), Ramiz Džekić (Gradačac), Muradif Lolić (Lukavac), Azmir Huseinović (Lukavac), Izudin Okić (Gračanica), Adil Kurtović (Gračanica), Edina Pačuković (Orašje), Marko Neretljak (Orašje), Ružica Mikić (Orašje), Mara Jurkić (Domaljevac-Šamac), Samir Karabegović (Domaljevac-Šamac), Senaid Ajan (Žepče), Ferid Hadžiabdić (Olovo), Velida Delić (Maglaj), Hazim Čorić (Maglaj), Harun Bjeloglavić (Zenica), Rešad Kišija (Novi Travnik), Slavko Pintarić (Travnik), Adan Topić (Gornji Vakuf- Uskoplje), Ranka Krtolica (Novo Sarajevo), Reprezentacija BiH u pružanju prve pomoći- BH FACE TIM 2015 (Ilidža).\nPoslije dodjele priznanja, Amila Delić iz Instituta za razvoj mladih KULT, Amila Dedić, pričala je na temu prepoznavanja i važnosti postojanja zakonskog okvira o volontiranju, a gosti iz Crvenog krsta Srbije podijelili su svoja iskustva u radu sa volonterima, zakonska rješenja, praksu i probleme sa kojima se susreću.\nNakon panel diskusije u kojoj su svi sudionici aktivno sudjelovali, formirani su slijedeći zaključci:\nVolonteri Crvenog križa, kojih ima oko 10.000, i koji u svim aktivnostima i zadacima Crvenog križa daju ogroman doprinos nemaju adekvatnu podršku, kako u zakonskim rješenjima, tako i na drugi način od struktura na vlasti;\nObzirom na ostvarene rezultate i doprinos zajednici, Crveni križ očekuje značajnu podršku u vidu materijalnih sredstava, a u skladu sa Zakonom o igrama na sreću;\nVolonteri humanitarnih organizacija daju veliki doprinos zajednici i pružaju ogroman broj usluga građanima kroz svoj volonterski rad;\nUvesti menadžment volontera sa ciljem osiguranja politike lobiranja i obuke volontera i osmišljavanja sistema vrednovanja volonterskih programa;\nInicirati da se iz Zakona o volontiranju (zbog posebnog oblika dobrovoljnog rada) izuzmu volonteri Crvenog križa;\nPokrenuti inicijativu da se NVO oslobode poreskih davanja;\nInicirati da se prihvati status Mladih Crvenog križa na nivou Federacije BiH kao članova Vijeća mladih, te istu inicijativu spustiti na nivoe kantona i općina.


Novine ugašene, ostala kazna - ISTOK - www.istokrs.com | Vijesti iz Istočne Hercegovine\nNovine ugašene, ostala kazna\nHome /Info/Društvo/Novine ugašene, ostala kazna\nRadmilo Šipovac, sadašnji direktor NA “Srna” trebao je već da isplati pet hiljada KM, kao i troškove sudskog postupka koji iznose 737 KM Mladenu Bosiću, koga je oklevetao u “Narodnim novinama” i “Novom pečatu”.\nApelacioni sud distrikta Brčko donio je 11. decembra prošle godinu presudu protiv glavnog urednika Narodnih novina i Novog pečata Radmila Šipovca kojim se djelimično uvažava presuda Osnovnog suda koja je donesena 12. aprila prošle godine.\nPresudom Apelacionog suda Radmilo Šipovac je obavezan da Mladenu Bosiću uplati pet hiljada KM na ime naknade nematerijalne štete za pretrpljenu duševnu bol zbog povrede ugleda i časti iznošenjem neistinitih činjenica u tekstovima, koji su bili predmet tužbe.\nŠipovac je bio obavezan da taj iznos uplati zajedno sa zateznom kamatom počev od dana presude u Osnovnom sudu u Brčkom, kao i troškove parničnog postupka u iznosu od 735 KM. Ukoliko u predviđenom roku od 30 dana ne uplati taj iznos biće pokrenut postupak prinudnog izvršenja sudske presude.\nZanimljivo je da je Šipovcu advokat bio Goran Bubić, koji se inače pojavljuje i u sudskim sporovima koje je vodio Milorad Dodik protiv opozicionih lidera, ali i pojedinih novinara, kao što je i nedavni slučaj Domagoja Margetića.\nListovi “Narodne novine” i “Novi Pečat” više ne postoje, a njihov glavni urednik Radmilo Šipovac danas je na mjestu direktora Novinske agencije Republike Srpske “Srna”.


Jedna novooboljela osoba od Covid-19 iz Olova smještena u Kantonalnu bolnicu u Zenici – Radio Olovo\nPočetna/Olovo/Aktuelno/Jedna novooboljela osoba od Covid-19 iz Olova smještena u Kantonalnu bolnicu u Zenici\nRadio Olovo Send an email 13. Jula 2020.\n1.554 1 minute read\nU Olovu je trenutno 12 pozitivnih osoba na korona virus.U izvještaju iz Doma zdravlja Olovo saznajemo da je tokom proteklog vikenda kod jedne osobe utvrđen pozitivan test na Covid -19,kao i kod dva urađena retestiranja ,za osobe koje su ranije bile pozitivne.Sve pozitivne osobe osim jedne nove su bez simptoma i nalaze se u kućnoj izolaciji.\n-Novooboljela osoba ima težu kliničku sliku zbog već postojeće dijagnoze i nalazi se u izolatoriju Kantonalne bolnice u Zenici,kazao je za naš radio direktor DZ Olovo dr.Izudin Kućanović.\nNa području općine Olovo u izolaciji se trenutno nalazi 50 osoba.\n-Ukoliko se ove sedmice nastavi povoljna epidemiološka slika DZ Olovo se ponovo vraća na redovni režim rada odnosno pružanje usluga pacijentima porodične medicine a od sljedeće sedmice bi trebalo početi pružanje usluge specijalističko-konsultativnih pregleda,kazao je u izjavi za naš radio dr.Kućanović, dodajući da sve ovisi o epidemiološkoj situaciji, koja će nadamo se ostati povoljna, odnosno bez povećenja broja pozitvnih osoba na korona virus.\nZahvaljujući pridržavanju uputa i mjera o samoizolaciji spriječeno je širenje korona virusa na području naše općine. Zato je i dalje potreban oprez i poštivanje svih protuepidemijskih mjera u cilju očuvanja ličnog i kolektivnog zdravlja svih nas.


Protestne šetnje i skupovi širom Srbije\n► Protestne šetnje i skupovi širom Srbije\n09.07.2020 | 20:03h ► 23:49h Kruševac / Niš\nFoto: Beta / Slaviša Milenković\n"Dajemo podršku studentima koji su sve ovo započeli. Svi smo ovde različiti, ali neka nas to ne plaši. Ne možemo da trpimo nepravdu. Nećemo da nas zatvaraju u kućni pritvor, da nas lažu kako nas leče, a onda prave svoje pirove i žurke. Nećemo da kriminalci, u ime policije, biju našu decu", kazala je okupljenima Duška Milosavljević, profesorka srpskog jezika.\nJedna od učesnica protesta upozorila je demonstrante na, kako je rekla, "ubačene elemente iz SNS".\n"Videla sam petoricu momaka za koje znam da su iz SNS-a. Nemojte da nasedate na njihove prvokacije. Ukoliko nešto započnu samo sedite dole", kazala je ova učesnica protesta.\nNajveći broj učesnika protesta u Nišu se razišao, ostala manja grupa demonstranata\nNajveći broj učesnika protesta u Nišu razišao se sa centralnog gradskog trga oko 23 sata, a manja grupa najistrajnijih demonstranata protest je nastavila ispred Gradske kuće.\nUčesnici protesta su i ove večeri prošetali glavnim gradskim ulicama i bulevarima, a na trgovima su sedali na kolovoz i trotoare kako bi pokazali da su protiv nasilja.\nDemonstranti su kao i prethodne večeri, prilikom prolaska pored Kliničkog centra aplauzom pozdravili sve zaposlene, a aplauz je bio namenjen i hirurgu Miodragu Laziću koji je preminuo od korona virusa.\nOkupljeni građani su skandirali "Doktore Lazo" ispred Kliničkog centra i prolazeći pored murala sa njegovim likom, nedaleko od nove zgrade KC Niš.\nOdržan je protest i ispred sedišta Srpske napredne stranke (SNS), ali za razliku od sinoćnjeg protesta kada su kamenicama i flašama polupani prozori, ovoga puta je okupljanje prošlo mnogo mirnije.\nPrema sedištu SNS-a, poletelo je nekoliko flašica sa vodom, a fotografija Aleksandra Vučića na fasadi zgrade je pogođena sa nekoliko jaja, ali su se demonstranti brzo primirili i posedali oko sedišta naprednjaka.\nPrilaz sedištu obezbeđivalo je tridesetak pripadnika Žandarmerije, ali nije bilo većih provokacija, osim što su pojedini demonstranti dovikivali "koga vi čuvate" i "izdaja".\nJedan broj demonstranata je na tom mestu zapalio sveće.\nKolona se potom uputila ka centru grada i posle kraćeg zadržavanja na centralnom trgu najveći broj demonstranata se razišao.\nNekoliko stotina Čačana protestovalo u centru grada bez incidenata\nU Čačku je večeras održan protest, koji je zakazan preko društvenih mreža, pod parolom "Dosta je laži", a "protiv diktature (predsednik Srbije Aleksandar) Vučićevog režima, policijske brutalnosti, laži i obmana", na kome se okupilo nekoliko stotina građana.\nOni su se u 18 časova okupili ispred zgrade lokalne Skupštine, gde su skandirali protiv predsednika Srbije i gradonačelnika Čačka Miluna Todorovića, koji je funkcioner Sprske napredne stranke, uz pištaljke i trube.\nNeki građani su nosili transparente na kojima je pisalo "Oliver Ivanović? MB Namenska! Naplatna rampa!", "Jutka! Krušik! Jovanjica! Doktorat! Lična karta!", "Slobodni izbori?".\nJedan od demonstranata je nosio fotografiju Zorana Đinđića, dok je jedan nosio ikonu.\nNošeni su i transparenti sa fotomontažama, jedan na kome je Vučić prikazan kako dobija Oskara i drugi sa foto montažom na kojoj Vučić u jednoj ruci drži pendrek, u drugoj suzavac, uz tekst "Za našu decu".\nIspred ulaznih vrata lokalne Skupštine ostavljen je veliki poster na kome je prikazan lik Vučiča sa fantomkom, na kome je pisalo "Zabranjeno za razbojnike i izdajnike".\nNakon sat vremena okupljeni građani su išli u protestnu šetnju gradskim ulicama, zadržavajući se ispred sedišta lokalnog odbora Sprske napredne stranke gde su uzvikivali "Vučiću, lopove", "Vučiću, leči se", "Lopovi", "SNS mafija", "Vučiću, ostavka".\nZadržali su se i ispred zgrade lokalne policije gde su skandirali "Uhapsite Vučića" i "Vučiću Šiptare, izdao si Srbiju".\nNa protestu su bili prisutni i lokalni predstavnici stranaka okupljenih u Savez za Srbiju.\nZa vreme protesta nije bilo uniformisane policije, koja se mogla videti u okolnim ulicama.\nTokom protestne šetnje policija je preusmeravala saobraćaj, jer su se demonstranti kretali sredinom ulice.\nProtest je završen oko 20 časova i protekao je bez incidenata.\nGrađani Bora podržali proteste širom Srbije\nGrađani Bora protestovali su danas na pešačkoj zonom u ulici Moše Pijade izražavajući negodovanje zbog, kako su naveli, "odnosa državnog vrha prema epidemiološkoj situaciji u Srbiji, manipulacijama sa brojem zaraženih i samovolje predsednika države u donošenju odluka".\nNa platou Doma kulture oko 18 sati okupilo se pedesetak nezadovljnih Borana, a tokom protestne šetnje pešačkom zonom pridružilo im se još pristalica, dajući im podršku.\nIvan Đurić, jedan od okupljenih, rekao je agenciji Beta da su se Borani okupili u svojstvu građana, bez nacionalista, huligana i političara.\n"Ovo nije politički protest, ovo je podrška protestima svih građana širom Srbije", rekao je on.\nJedna od učesnica protesta izjavila je da ovo nije protest ni zbog epidemiološke situacije koja je teška svuda u svetu, već zbog laži, dezinformacija, manipulacija i nerazumnih odluka koje su dovele do ponovnog širenja zaraze u Srbiji.\nProtestno okupljanje zakazano je danas preko društvenih mreža.\nNa njemu nisu bili prisutni lokalni političari i nije bilo stranačkih obeležja.\nNosila se sprska zastava, Borani su duvali u pištaljke, i nazivali su predsednika Srbije pogrdnim imenima.\nU protestnoj šetnji bilo je i porodica sa malom decom, nije primećena policija i nije zabeležen nijedan incident.\nProtest i u centru Zrenjanina\nProtest je večeras održan i u centru Zrenjanina, a okupilo se nekoliko stotina Zrenjaninaca.\nObraćanja nije bilo, poziv na skup upućen je preko društvenih mreža.\nOkupljeni gradjani, pretežno mladi, nosili su transparente "stop diktaturi" i tražili ostavku predsednika Srbije, a kako se moglo čuti nezadovoljni su i zbog brojnih problema koji godinama muče Zrenjanince, medju kojima je i nedostatak zdrave pijaće vode.\nPosle okupljanja ispred Gradske kuće u tom gradu, krenuli su u šetnju glavnom gradskom ulicom, do zgrade u kojoj su kancelarije SNS, a deo njih vratio se do Gradske kuće.


Proglašeni pobednici nagradnog konkursa Mladi protiv zločina iz mržnje - Krovna organizacija mladih Srbije\nProglašeni pobednici nagradnog konkursa Mladi protiv zločina iz mržnje\nNa nagradni konkurs “Mladi protiv zločina iz mržnje” pristiglo je mnogo radova, koje je žiri pažljivo pregledao i proglasio pobednike.\nProglašenje pobednika je organizovano u ponedeljak, 15. novembra u onlajn formatu. U uvodnom delu se obratila zamenica šefa Misije OEBS u Srbiji, Sara Groen, koja je ovom prilikom naglasila važnost saradnje civilnog sektora i OEBS-a, kao i da je zločin iz mržnje sveprisutan i da on ne dolazi niotkuda, već da se mora sprečavati. Navela je da pored toga što je važno da OEBS sarađuje na projektima ili organizuje edukacije za sudije, tužioce, policiju, da je takođe bitno da mladi budu učesnici projekata i da je KOMS značajan partner koji omogućava da se čuje glas mladih.\nPotom se obratila i generalna sekretarka KOMS, Miljana Pejić. Podelila je podatke iz Alternativnog izveštaja o položaju i potrebama mladih u Srbiji za 2021. godinu, o stopi verbalnog nasilja koja je povećana i rekla da je KOMS želeo da se mladim ljudima pruži šansa da se kreativno izraze i da njihovi radovi – vizuali i video snimci, posvedoče o porukama koje je bitno komunicirati kako bi se podigla svest o značaju sprečavanja zločina iz mržnje.\nOvom prilikom se predstavilo i 20 autora/ki radova koji su ušli u uži izbor. Oni su govorili o svojoj motivaciji da se prijave na konkurs, od želje da podele ličnu priču, do motivisanosti da se kreativno izraze i ukažu na to da svaka žrtva zločina iz mržnje ima trajne posledice.\nNakon toga su proglašeni nagrađeni radovi konkursa „Mladi protiv zločina iz mržnje“:\nRadovi nagrađenih autora/ki će biti promovisani tokom decembra na društvenim mrežama Krovne organizacije mladih Srbije.\nProjekat “Foto/video konkurs za podizanje svesti o zločinima iz mržnje” sprovodi Krovna organizacija mladih Srbije u saradnji sa Misijom OEBS-a u Srbiji.\nStavovi koji su ovde izrečeni su isključivo stavovi autora/ki i saradnika/ca i ne odražavaju nužno zvaničan stav Misije OEBS-a u Srbiji.\nMinistarstvo za brigu o porodici na sporan način dodelilo 450 miliona dinara\nPoruka KOMS na drugom Dijalogu mladih sa ministrom omladine i sporta\nŠta je rodna ravnopravnost i kako svako može da doprinese?\nOdržan Dijalog mladih sa ministrom omladine i sporta 2.0!


Vulin: Nikog ne interesuje istina o Savamali - Nova Borba\nVulin: Nikog ne interesuje istina o Savamali\nMinistar Aleksandar Vulin kaže da nikoga ne interesuje istina o rušenju u Savamali.\nMinistar Aleksandar Vulin kaže da nikoga ne interesuje istina o rušenju u Savamali.\nKako je rekao istinu je jedino moguće sanzati kroz pravni rasplet, a važno je da se ona kaže, smatra Vulin.\nVulin je gostujući na TV Pink rekao da bi u slučaju da premijer Aleksandar Vučić nije obelodanio svoja saznanja o tom slučaju tada imali „opoziciju okupljenu oko patke, koja bi pravila demonstracije govoreči da Vučić nije održao reč“ i da bi tražili njegovu smenu.\nNa pitanje da li je reč o pokušaju izazivanja haosa, Vulin je kazao da se sada više niko ne seća da je "žuta patka" bila maskota masovnih protesta u Brazilu i da je "nekim čudom sada preplivala okean".\nOn je prethodno podsetio na protest "Novinari ne kleče", koji je najpre organizovan sa ciljem da se smeni ministar odbrane Bratislav Gašić jer je uvredio novinarku.\n"Kada je došlo do toga (smene Gasića) onda su rekli, nismo se mi zbog toga okupili nego mi u stvari tražimo da se poništi privatizacija medija, pa da se promene medijski zakoni, a onda dok Tasovac ne podnese ostavku... A što se vi ono okupiste?", upitao je Vulin.\n"Hoćemo istinu, nikada neće reći istinu, ne znamo ko je, ne znamo šta je...predsednik vlade je izašao, održao reč što inače radi, ali je uradio najviše što jedan član izvršne vlasti može da uradi - da iznese saznanja", rekao je Vulin.\nMinistar je ukazao da sada niko neće da sačeka tužilaštvo i sasluša šta se dogodilo, da li je reč o prekršaju, krivičnom delu...\n"Sad hoćemo da se ukine Beograd na vodi, da isteraju investitora, pa sledeće da traže nove izbore, pa da smenjuju ministra unutrašnjih poslova...", prokomentarisao je Vulin.


U Gradskim grobljima priprema 520 tabuta\n4. Jula 2012. Arhiva Visoko.co.ba\nIspraćaj posmrtnih ostataka 520 Srebreničana koji su ubijeni 1995. godine i ovog jula bit će organiziran iz Gradskih grobalja Visoko, gdje se vrši priprema tabuta, koji će preko Sarajeva biti prevezeni do Potočara, gdje će 11. jula biti klanjana dženaza i obavljen ukop.\nDo danas su identificirani i pripremljeni za ukop posmrtni ostaci 520 žrtava genocida u Srebrenici.\nPrema programu obilježavanja 17. godišnjice genocida nad Bošnjacima Srebrenice, tadašnje zaštićene zone UN-a, iz Visokog 9.jula u 10 sati polazi kolona vozila s tabutima koja će se zaustaviti u Sarajevu ispred zgrade Predsjedništva BiH u 11.15. sati. Iz Sarajeva kolona vozila s tabutima žrtava srebreničkog genocida nastavlja put, a u Potočarima prema protokolu bi trebala biti u 16. sati.\nUz upornost i želju sve je moguće\nPonižavajući odziv društveno (ne)odgovornih na poziv načelnika Alibegovića


Bob Proktor: Najčuveniji svetski stručnjak na polju razvoja ljudskih potencijala i povećanja produktivnosti prvi put dolazi u Beograd! - RTV Santos\nBob Proktor: Najčuveniji svetski stručnjak na polju razvoja ljudskih potencijala i povećanja produktivnosti prvi put dolazi u Beograd!\n„Od razmišljanja do rezultata“, jednodnevni seminar svetski poznatog trenera, konsultanta i autora u domenu razvoja ljudskih potencijala i povećanja produktivnosti Boba Proktora, biće održan u subotu 5. novembra 2016. godine u „Sava Centru“. U organizaciji Educoma, centra za lični i profesionalni razvoj iz Novog Sada prvi put Bob Proktor dolazi u ovaj deo Evrope i na Balkan!\nDogađaj će okupiti najprogresivnije privrednike iz regiona i Evrope, profesionalce iz domena direktne prodaje, kao i individualce koji tek ulaze u svet preduzetništva. Zauzmite svoje mesto, jer jedini način da postignete procvat u životu i poslovanju, je kroz konstantno usavršavanje.\nRazbijte sve prepreke do uspeha i postignite više sa manje napora. Upoznajte najnaprednije strategije razmišljanja i povećanja produktivnosti koje su u proteklih 55 godina preobrazile poslovanje najvećih svetskih kompanija i živote miliona pojedinaca. Bobovi seminari su dinamični, sadržajni, zabavni, duboki i nadasve korisni. Uz pažljivo odabrane ideje, Bob Proktor vas vodi na putovanje koje će vaš umokrenuti naglavačke. Koncepti koje Bob prenosi, pre svega su jednostavni, ali je njihova snaga šokantna. Jednostavno, prema rečima onih koji su već osetili snagu Bobovih učenja: „Vi ne možete priuštiti sebi da propustite ove ideje.“\nBob Proktor je tokom svog dugogodišnjeg rada održavao seminare po čitavom svetu, od Amerike do Azije, a po prvi put, on nam svoju stručnost i iskustvo donosi u Beograd, 5. novembra u Sava Centar.\nZašto ne treba propustiti seminar „Od razmišljanja do rezultata“ Boba Proktora 5. novembra u Sava Centru?\nIste ideje kojima je Bob Proktor preobrazio najveće svetske kompanije grupe „Fortune 500“ poput American Express, Procter&Gamble, AT&T, General Motors, Prudential osiguranje, Metropolitan životno osiguranje, Verzion, Malaysia Airlines, IBMi druge, doneće vam 5. novembra u Beograd kako biste lansirali svoje sopstvene živote i poslovanje u potpuno novu dimenziju.\nBob će vas naučiti kako da se igrate svojim mislima kao što se žongler igra lopticama i u tom procesu će vas navesti da oslobodite uspavani potencijal s kojim ste rođeni.\nNaučiće vas kako da kompleksne ideje svedete na apsurdnu jednostavnost.Ovaj trening sumira najprestižnije Bobove programe osmišljene na način da pokriju sve ključne segmente čoveka modernog doba koji konstantno napreduje. Bilo da dolazite kao individualac ili kompanija, on će vas povesti u samu srž vašeg razmišljanja i ponašanja i pokazati vam kako da dođete do onoga što se u životu i poslovanju jedino računa – do vaših željenih rezultata!\nOblasti njegove stručnosti koje će dominirati na ovom treningusu jasno razmišljanje, brza promena i stvaranje korisnih navika koje vas automatski čine duplo produktivnijima, stvaranje ciljeva koji vas bukvalno guraju u uspeh, razbijanje barijera i zone komfora, izgradnja čvrste vere u sebe koja ne posustaje pred preprekama, a kao ideja koja je svima primamljiva, tu je pretvaranje godišnjih prihoda u mesečne prihode i stvaranje prvog miliona.\nAko u proteklih 12 meseci niste zaradili prihod koji ste zamislili i ako vaš privatni život nije napredovao brzinom kojom ste želeli, onda je ovo najvažniji seminar koji ćete pohađati ove godine! Karte za ovaj jedinstveni događaj možete kupiti putem sajat www.bobproktor.com kao I u svim poslovnicama Eventima širom zemlje I regiona.\nPrethodnoMarija Nikić 2.pratilja na izboru za Miss Srbije\nSledećePromena TV Santos kanala i predajnika\nIron Maiden- Za deset dana rasprodate ulaznice za fan pit\n17. decembra 2021.\t08:28\n23. oktobra 2021.\t15:00\nOsnaživanje žena Lazarevo


SAD dale Rusima rok da obustave izgradnju gasovoda "Severni tok" - OVAKAV SU ODGOVOR DOBILI ... | WebTribune\nHome SPEKTAR SAD dale Rusima rok da obustave izgradnju gasovoda “Severni tok 2” – OVAKAV SU ODGOVOR DOBILI …\nSAD dale Rusima rok da obustave izgradnju gasovoda “Severni tok 2” – OVAKAV SU ODGOVOR DOBILI …\nPosted date: децембар 29, 2019 In: SPEKTAR\nRok do 20. januara, koji su Amerikanci dali izvođačima radova na gasovodu “Severnom toku 2“ da ih prekinu ili će uslediti sankcije, daje šansu Rusima i njihovim saveznicima na tom poslu da se na neki način prestroje i naprave strategiju kako će dalje, jer od posla, svakako, neće odustati.\nUz ovu ocenu najnovijeg poteza Stejt departmenta, stručnjaci za energetiku smatraju da je u celoj situaciji jako bitno to što se Vašingtonu, kao samoproklamovanom zaštitniku evropskih interesa od ruske dominacije u sektoru energetike, suprotstavila ne samo Nemačka, nego i Evropska komisija.\nProšle nedelje američki predsednik Donald Tramp je potpisao nacrt Zakona o odbrani za 2020. godinu, koji je, između ostalog, uključio sankcije protiv izgradnje gasovoda “Severni tok 2“, a američki Stejt department precizirao je da izvođači radova imaju rok do 20. januara da prekinu radove na tom gasovodu, ako misle da izbegnu sankcije. Ruski ministar energetike Aleksandar Novak, međutim, tvrdi da će “Severni tok 2“ biti pokrenut pre kraja 2020. godine, uprkos američkim sankcijama.\n“Ono što je bitno je da je ruski ministar energetike Aleksandar Novak već rekao da ruski brod može da nastavi posao od koga je odustao brod holandsko-švajcarske kompanije, kojoj je ne samo američkim zakonom, nego i lično od američkih senatora poručeno da će trpeti velike sankcije. Novak je izjavio da treba neko vreme da se brod opremi i pripremi za polaganje cevi, a ono što je jako bitno je da je Nemačka dala dozvolu da se u njenim teritorijalnim vodama, i pored toga što je zimski period, mogu polagati cevi za gasovod“, kaže stručnjak za energetiku, napominjući da su Nemci ranije imali drugačije propise.\nPortparol Kremlja Dmitrij Peskov nije spekulisao na koji ruski brod računa Moskva radi završetka poslova na polaganju cevi na “Severnom toku 2“, na kome je već okončano 93,5 odsto radova. Kratko je rekao da neće otkriti detalje, ali da postoje kapaciteti koji potkrepljuju očekivanja da će Rusija biti u stanju da završi radove u bliskoj budućnosti.\n“U Americi su Božićni praznici, idu i Novogodišnji, i ovo je period kada se daju bombastične izjave. Pitanje je šta može da se desi do kraja i šta će u tom periodu biti urađeno, ali ono što je bitno je to što su vrh ruske države i Gasproma izjavili da ne odustaju od gradnje gasovoda“, objašnjava stručnjak.\nMeđutim, ukazuje i na to da će jedna vrsta šamara Americi biti i to što će 8. januara svečano biti otvorena morska deonica “Turskog toka“ u Crnom moru. Podsećajući na reči turskog predsednika Erdogana da Turska nije plemenska država i da neće dozvoliti da im Amerikanci komanduju, napominje se da završetak morske deonice “Turskog toka“ znači da bi, da su završeni svi gasovodi kroz Balkan, ruski gas preko Turske kroz njihove postojeće gasovode odmah mogao da bude distribuiran kroz Bugarsku, Srbiju i Mađarsku, do Baumgartena u Austriji i dalje do evropskih potrošača.\nEvropa neće da kupuje skuplji američki gas, koji SAD na svetskom tržištu imaju kome da ga prodaju. Zato je jasno da Amerikancima nije stalo do toga da Evropljani kupuju njihov gas kako bi SAD profitirale, nego da imaju geopolitičku mogućnost da spreče Rusiju da ekonomski jača povećavajući svoj izvoz i jačajući ekonomske odnose ne samo sa Nemačkom, nego i ostalim članicama i EU, ali i balkanskim zemaljama.\n“Izgleda da je Evropa zajedno sa ovim novim rukovodstvom u Briselu shvatila da treba da gleda svoje interese i da ne može baš da bude marioneta u rukama, bilo Trampa, bilo američke “duboke države”, ili lobista iz SAD koji se protive jačanju ruske ekonomije i ruske politike“, zaključio je stručnjak za energetiku.\nUDARNA VEST: SPC u Crnoj Gori isključila iz pravoslavne vere Mila Đukanovića i sve njegove poslanike – VIDEO\nSaudijski kralj u ozbiljnoj nevolji zbog rata sa Rusijom\nIzraelski istoričar Gideon Grajf: Istina o zločinima nad Srbima u Jasenovcu toliko dugo skrivana zahvaljujući Titu\nHAZIN: Stvari više ne mogu da funkcionišu, svet će se odreći dolara za nekoliko godina … EVO KO JE NASLEDNIK


Naša proslavljena bluz gitaristkinja i pevačica Ana Popović održaće koncert u petak, 6. jula, u 21h u Bašti Studentskog kulturnog centra.\nNa koncertu koji BELEF organizuje u saradnji sa Domom omladine Ana će promovisati svoj najambiciozniji projekat do sada– trostruki album "Trilogy".\nBluz, rok, fank i džez melodije odsvirane su u jednom dahu, uz vrhunske saradnike, kao što su dobitnici nagrade Gremi, Voren Riker (Lorin Hil, Karlos Santana) i Tom Hembridž (Badi Gaj), kao i Delfajo Marsalis, jedan od vrhunskih trombonista, kompozitora i producenata u džezu danas.\nU pojedinim pesmama se kao gosti pojavljuju i savremene zvezde bluz muzike, kao što su Džo Bonamasa i Robert Rendolf.\nAna Popovićfoto: promo\nVeć godinama Ana Popović i njen briljantni bend neumorno obilaze gradove, sviraju na glavnim bluz, džez i rok festivalima, a tokom karijere delili su najveće svetske pozornice sa legendama poput B.B. Kinga, Badija Gaja, Džoa Bonamase, Garija Klarka i mnogim drugima.\nBila je nominovana za šest Blues Music Awards, pojavila se na naslovnoj strani prestižnih magazina Vintage Guitar i Guitar Player.\nNjeni albumi kao što su "Heat" i "Unconditional" lansirali su je na američkom tržištu toliko uspešno da su skoro svi njeni albumi od 2013. bili plasirani u top 5 Billboard Blues Charts i redovno puštani na američkim radio stanicama.\nZa umetnika koji dolazi iz Evrope, Ana Popović je uspela da postigne praktično sve što se moglo postići, i u Beograd nam dolazi kao jedna od neospornih zvezda savremenog svetskog bluza.\n27. Beleffoto: promo\nSvetski i naši: Ljubitelji džeza, bluza i roka, ujedinite se na jednom mestu\nTAGOVI: Ana PopovićNastupBelefKoncertMuzikaPevačicaBluz


Načelnik Štaba Generalštaba Vojske Crne Gore pukovnik Aleksandar Pantović najavio je da treći tim Mornarice VCG uskoro odlazi u misiju Evropske unije Atalanta.\n- Dvanaest članova posade naše vojske štitiće brodove u okviru Svetskog programa hrane UN u vodama Adenskog zaliva i Indijskog okeana - rekao je Pantović za Novu M i objasnio da je reč o jednoj od najhumanijih operacija EU.\nTim koji će veoma brzo otići u misiju Atalanta baviće se zaštitom brodova na moru, a njihova uloga je zaštita samog broda i posade na brodu koja opslužuje teret koja se prevozi za potrebe pre svega humanitarnog karaktera, istakao je on. Razmeštaju se, kako kaže, na period od četiri, četiri i po meseca, a prvi put su u timu i pripadnici Vojne policije.\nPored aktivnog učešća u misijama, Vojska Crne Gore planira i da opremi i obuči 50 odsto kopnenih snaga za učestvovanje i do 10 odsto kopnenih snaga za održivo angažovanje u NATO operacijama podrške miru i operacijama odgovora na krize. Pantović je naveo da je ucešće u stranim misijama veoma važno za iskustvo koje pripadnici VCG stiču u misijama i operacijama i d aje to važno za ukupnu reformu sistema odbrane.\nDo sada je u međunarodnim misijama, kako kaže pukovnik Pantović, učestvovalo oko 500 vojnika CG: "Gro tih učesnika u misijama je bio u okviru NATO operacije u Avganistanu i mi ukupno imamo u procentima izraženo oko 27 posto pripadnika koji su služili u nekoj od ovih operacija, što je jedan veliki benefit za jedan mali sistem kao što je naš".


BiH ne treba Open Balkan, njime Vučić ubija evropsku perspektivu utvrđenu Berlinskim procesom - Index.ba\nIz dobro obaviještenih izvora bliskih evropskoj administraciji u Briselu, Patria saznaje da iz međunarodnih krugova Bosni i Hercegovini stižu poruke da se makne od „Mini Šengena“ koji je ovih dana preimenovan u “Open Balkan”.\nSporazum između Srbije, Albanije i Sjeverne Makedonije shodno tome je samo novo „guranje prsta u oko“ EU s kojom je već ranije, u okviru Berlinskog procesa dogovorena identična priča koja uključuje šest balkanskih zemalja (Western Balkans Six), što je potpisano u Sofiji 10. novembra 2020. godine pod nazivom – Zajedničko regionalno tržište ili skraćeno CRM.\nOpen Balkan je iz te perspektive čisto politički projekat kojim se bildaju mišići regionalnih lidera od kojih svako ima svoje razloge da se „obračuna“ s briselskom administracijom. Predsjedniku Srbije evropske integracije nikada nisu bile prioritet već mu je važno da zadrži sliku regionalnog lidera održavajući tako i dalje snažan upliv Rusije, ali i Kine u razvoj dešavanja na Balkanu. S druge strane predstavnici Sjeverne Makedonije i Albanije liječe frustraciju zbog blokada kojima se odgađa pokretanje pristupnih pregovora pregovora za članstvo ovih zemalja u EU, iako su obje zemlje ispunile tražene uslove za pokretanje pregovora.\nNeosporno je da Bosni i Hercegovini treba što bolja regionalna saradnja koja će osigurati poštivanje četiri osnovna EU prava, a to su: sloboda kretanja roba, ljudi, kapitala i usluga. U tom pravcu BiH je zajedno sa ostalim zemljama Balkana pod okriljem EU, a u sklopu Berlinskog procesa u Sofiji pristupila sporazumima koji se odnose na ova pitanja, potpisujući pristupanje Zajedničkom regionalnom tržištu. Tada su Bosna i Hercegovina, Crna Gora, Srbija, Sjeverna Makedonija, Albanija i Kosovo potpisali sporazum i pristali da administrativni centar tog procesa bude Centar za regionalnu saradnju (RCC) koji ima sjedište u Sarajevu, a da centar za ekonomsku saradnju bude CEFTA čije sjedište je u Briselu.\nS obzirom da egocentrični predsjednik Srbije ne može podnijeti da se sve ne vrti oko njega jasno je odakle vjetar puše za Open Balkan. Da politike u BiH koje nisu nasjele na priču Aleksandra Vučića ne propuštaju „posljednji voz“ pokazala je i posjeta državnog sekretara u Ministarstvu vanjskih poslova Savezne Republike Njemačke Miguela Bergera našoj državi. Tom prilikom Berger je bez uvijanja, članovima Predsjedništva BiH koji su se s njim željeli sastati, jasno poručio da „Mini Šengen“ nije dio Berlinskog procesa kroz koji se garantuje i podrška EU regionalnom povezivanju.\nPonašanje Dodika, ali i predsjedavajućeg Vijeća ministara BiH Zorana Tegeltije koji se „pravi lud“ moglo bi se posmatrati i kao dio agende o stvaranju „srpskog svijeta“ koji bi BiH rado odvojio od evropskih integracija.\nPrema informacijama Patrije do kraja jeseni će na osnovu dogovorenog u Sofiji svakako biti implementirano kretanje građana zemalja potpisnica samo uz korištenje lične karte što već koordiniraju CEFTA i RCC. Znaju to i predstavnici Srbije, Albanije i Sjeverne Makedonije, ali očigledno žele sebi prigrabiti određene političke benefite. Nakon toga ubrzo se treba implementirati i dio dogovora o bržem protoku roba na graničnim prelazima jer se uveliko radi na uspostavljanju Zelenih koridora na graničnim prelazima (Green Lanes) kako bi kamioni sa robom brže prelazili međudržavne granice. Sve u okviru potpisanog Zajedničkog regionalnog tržišta (CRM), što nije isto što i “Mini Šengen” već je puno bolja i korisnija priča za BiH, posebno jer se radi pod okriljem EU unutar Berlinskog procesa.\nSuludo je u sadašnjoj ekonomskoj, ali političkoj situaciji na Balkanu odmicati se od sporazuma koji su potpisani pod pokroviteljstvom EU koja je objektivno bila izdašna u finansijskom smislu odvajajući novac za Ekonomski i investicijski plan namijenjen ubrzanju razvoja Zapadnog Balkana. Cilj ovog Plana je mobilizirati do 9 milijardi eura bespovratnih sredstava Evropske unije kako bi se ubrzao socioekonomski oporavak regiona od pandemije COVID-19 te ubrzala njegova ekonomska konvergencija s Unijom. Nadalje, predviđen je novi Garancijski instrument za Zapadni Balkan, sa potencijalom za privlačenje investicija vrijednosti do 20 milijardi eura.\nZato nema ništa „historijsko“ u dogovoru Vučića, Zaeva i Rame, osim njihovog pokušaja da se dodvore vlastitom biračkom tijelu, ali po cijenu da ostatak zemalja Zapadnog Balkana koji neće da se uključe u “Mini Šengen” trajno odvoje od EU integracija. To se prelilo i na stavove Milorada Dodika u BiH koji je očigledno u panici jer je evidentno da ponovo jača utjecaj Njemačke diplomatije na Balkanu, a ona dokazano nije sklona produbljivanju etničkih podjela kojima je objektivno ekonomski rast najveći neprijatelj. Iz svega navedeno jasno je da BiH nije propustila „posljednji voz“ za ekonomski napredak već je zahvaljujući „razumnom“ dijelu politika, potpisujući Zajedničko regionalno tržište i istovremeno odbijajući “Mini Šengen” ostala u vozu koji možda ne ide dovoljno brzo, ali će sigurno stići do zacrtanog cilja, a to su EU i NATO integracije.\nPrethodni članakTurska: Veterinarska ambulanta pomaže životinjama povrijeđenim u šumskim požarima\nNaredni članakIZUMIO TELEFON: Patent Grahama Bella naglavačke je okrenuo svijet


Stara bakalnica pretvorena u tropski raj – Radio BalkanFox\nItalijanski studio Diorama transformisao je staru bakalnicu u Pugliji u bar i restoran, sa neodoljivom tropskim biljkama, flamingo tapetama i neonskim palmama…\nOni su prethodno dizajnirali enterijer Bloom bara na plaži za istog klijenta, a zadovoljni vlasnik je od njih tražio da ponovo stvore istu ležernu atmsoferu u urbanom novom prostoru, smeštenom južno od italijanskog priobalnog grada Molfeta.\n“Cilj je bio unošenje sunca, svežine i kul vibracija sa obale u srce grada”, objašnjavaju ljudi iz ovog studija, koji su upravo to postigli kombinujući tropske uticaje sa prefinjenom i tradicionalnom paletom materijala. Površine od brušenog metala i drveni nameštaji savršeno su se uklopili sa botaničkim tapetama i aksesoarima od ratana, kako bi zajedno kreirali estetiku ležernog tropskog šika.\nTri ključna prostora definišu restoran koji zauzima površinu od 230 m2, a oni su dizajnirani sa različitim temama koje su u skladu sa njihovom veličinom.\nPrva i glavna soba podseća nas na prostor pećine, koji je dizajniran tako da svim posetiocima omogući uranjanje u njihovu idiosinkratsku atmosferu. Deset metara dugački tirkizni bar prostire se dužinom cele prostorije, a praćen je tropskim tapetama, abažurima od ratana i izobiljem vegetacije.\nFlaše su izložene na crnim i mesinganim policama iza bara koje su pravljene po meri, a dodatno akcentovane odgovarajućim stolicama i stolovima.\nDruga, uzana prostorija sa šankom za kojim se sedi inspirisana je živahnim delovima Kube, pa poseduje zidove jarkih boja, istrošene kaldrmisane podove i nežno osvetljenje.\nTreći prostor predstavlja referencu okoline, pa leži ogoljen sa originalnim kamenim podovima građevine, naglašavajući svoj tradicionalni zaobljeni plafon upotrebom mesinganog trakastog osvetljenja.\nKič suveniri, vintage printovi i eklektična ogledala dekorišu trpezarijski prostor, stvarajući udobni i opušteni ambijent.\nInače u ovom restoranu se nalazi čitav asortiman nameštaja rađenog po meri od strane Diorama studija i lokalnih zanatlija, uključujući glavni šank, stolove i sofe. Povrh toga, ovaj studio je dao novu svrhu lokalnim materijalima, poput diskova za presovanje malina, od kojih su kreirali aksesoare poput abažura za lampe.\nPROČITAJTE SLEDEĆI TEKST: Novi Umami Hudson restoran u srcu Menhetna


Telo je prevezeno u bolnicu gde će se obdukcijom utvrditi uzrok smrti\nUz obalu reke Dunav u Ribarskoj ulici u Vukovaru u večeras je pronađeno telo muške osobe, saopštila je PU vukovarsko-sremska dodajući kako je policija dojavu o pronalasku tela dobila od građana oko 8.30 sati.\nNa mesto događaja izašli su policijski službenici i patolog koji je konstatovao smrt. Utvrđeno je da se radi o telu muške osobe i da za sad nema tragova koji upućuju na krivično delo, prenosi Agencija.\nRadi se o 40-godišnjaku iz Vukovara.\nTelo je prevezeno u vukovarsku bolnicu gde će se obdukcijom utvrditi uzrok smrti.\nKako nezvanično se saznaje za muškarcem sličnog opoisa se danima tragalo a za sada nece niko da nagadja dok se ne utvrdi tacan identitet i uzrok smrti.


„Pitam se da li će Pompeo imati nešto da kaže svojim gostima o američkim dostignućima u domenu zaštite ljudskih prava”\nIzvor: Vostok.rs, 03.Jun.2020, 11:29\nAmerički stejt department nikoga ne može da podučava o poštovanju ljudskih prava u sred talasa policijske brutalnosti prema novinarima koji izveštavaju o protestima u SAD, saopštila portparol Ministarstva sponjnih poslova Marija Zaharova. Naglasila je da američki državni sekretar Majk Pompeo danas održava sastanak sa preživelima protesta na trgu Tjenanmen. „Sa prozora Stejt departmenta u Vašingtonu vidi se pokolj policije nad demonstrantima na trgu Tjenanmen, ali se pitam da li će američki državni sekretar imati nešto da kaže svojim gostima i o američkim dostignućima u domenu zaštite ljudskih prava”, zapitala se Zaharova. Ona je naglasila da u ovom trenutku SAD jedino mogu da se pohvale nezakonitim i brutalnim odnosom prema novinarima, koji su svakodnevno bombardovani suzavcem i salvama gumenih metaka iz policijskih pušaka.\n„Mogu da se ponose što je više od 100 američkih i inostranih novinara bilo izloženo maltretiranju u rukama američkih policajaca”, zaključila je Zaharova. RT: Pentagon stavio 1.600 aktivnih vojnika u pripravnost dok se protesti u Vašingtonu nastavljajuhttps://t.co/2MOPjy9i1y\n— VOSTOK vesti (@vostokvesti) June 3, 2020 Ranije je Ministarstvo spoljnih poslova apelovalo je na relevantne međunarodne organizacije da reaguju na sve veći broj slučajeva policijskog nasilja nad novinarima koji izveštavaju sa protesta širom SAD-a, kao i na sistematsko kršenje ljudskih prava zbog čega su i izbili masovni protesti širom SAD-a.\nBlic: Rusija: SAD nikome ne mogu da drže lekcije o ljudskim pravima


NovaMedia: Kategorija > Cirade i pokrivke\nKategorijeGrađevinarstvoCirade i pokrivke\nMi dizajniramo velike sisteme za pokrivanje objekata koji su pogodni za svaku upotrebu. Naše usluge će vam omogućiti da prilagodite svoj prekrivač, tendu, na način koji Vam najviše odgovara, uz pomoć naših iskusnih tehničara i menadžere prodaje!\nInstalirajte teleskopski pokrivač preko hotelske terase ili kao zaštitu za verandu i dajte Vašem životnom prostoru na otvorenom novu crtu.\nNaše tende su na razvlačenje, i samim tim su Vašoj klijenteli od ogromne koristi. Kada se vremenski uslovi pogoršaju, vrlo brzo ćete moći da izvučete tende, samo jednim klikom Vaš prostor na otvorenom je u potpunosti prekriven i dalje možete da koristite svoju baštu restorana, kafića ili hotela. Naš pokretni krov se izrađuje po međunarodnom patentu koji je spreman da ponudi najbolji kvalitet i zaštitu od vetra, snega, vetrova i zemljotresa.


RTS :: Ulaganje u zdravstvo u Topličkom okrugu\nDruštvo Ulaganje u zdravstvo u Topličkom okrugu\nsreda, 11. sep 2019, 15:42 -> 16:44\nMinistar zdravlja Zlatibor Lončar obišao je zdravstvene ustanove u Topličkom okrugu da se upozna sa stanjem i potrebama lekara i pacijenata, kako bi građanima bila pružena što kvalitetnija zdravstvena usluga.\n"Nevreme koje je bilo pre mesec dana odnelo je negde oko 25 kvadrata krova, opština to radi i sanira. Ministar je obećao opremanje jedne urgentne ambulante sa potpunom opremom, nabavku kombi vozila za prevoz pacijenata za dijalizu, dva vozila za kućnu službu i za patronažu", kaže Bratislav Dunjić, direktor Doma Zdravlja u Blacu.\nOpština Kuršumlija je jedna od najrazuđenijih u Srbiji. Medicinska pomoć, za one koji dolaze iz udaljenih sela, pruža se i u stacionarnom delu Doma Zdravlja.\n"Teška je dosta situacija, jer moraju da dođu peške, deca im otišla na stranu, ili neko nekog da doveze. Dođe hitna pomoć kad su neke situacije, ali nemaju ni oni dovoljno kola ljudi", kaže Zlatko Vuković, pacijent iz Kuršumlije.\nMinistar zdravlja Zlatibor Lončar, koji je danas obišao sve zdravstvene ustanove u Topličkom okrugu, najavio je nastavak izgradnje nove bolnice u Prokuplju.\n"Ono što je najvažnije, otvoren je tender da se gradi nova bolnica, najsavremenija bolnica, što je za ljude u ovom kraju prvoklasni događaj. Ono što je dobro ovde što smo videli, to je da imaju lekare koji su bili na edukaciji u Engleskoj i u nekim drugim mestima, koji mogu da primenjuju te metode i mi želimo da tim lekarima koji su se pokazali i dokazali da kupimo opremu koja im je neophodna da oni mogu da sprovode to znanje za koje su se usavršavali", navodi Zlatibor Lončar, ministar zdravlja.\nTender za izgradnju bolnice je otvoren, a izvođač bi trebalo da se zna do polovine oktobra, kada će i početi nastavak radova.\nMinistar Lončar je najavio prijem u stalni radni odnos sedam lekara i 20 medicinskih radnika u Prokuplju, kao i povećanje plata u zdravstvu, koje će od 1. novembra iznositi, za lekare 10, a medicinske sestre 15 odsto.\nSetimo se dela Mire Otašević\nNemojte izbegavati skrining-preglede, mogu da vam sačuvaju život\nVremeplov (19. septembar 2019)


Tara Katarina Ćirković dizajnerka - Žena.rs\nTara Katarina osvojila je nagradu na Frankfurtskoj nedelji mode Foto: Uroš Arsić / RAS Srbija\nOva lepa devojčica širokog osmeha u Frankfurtu je premijerno prikazala kolekciju "Leptir-spasiti lepotu", a prizanje je stiglo u vidu laskave nagrade, ali i velikih reči. Naime, Hanemi Štic Krumer, osnivač nagrade "Frankfurt Stajl avards" koju je mlada dizajnerka osvojila, okarakterisala je Taru Katarinu kao "najveću nadu nove modne scene".\nTarina kolekcija bila je modni spektakl, ali i svojevrsna poruka svetu o neophodnosti toga da sačuvamo prirodu i vrednosti koje su osnova ljudskog društva, kao što su dobrota, čistota duha i ljubav, istina.\nPodsetimo, Tara se 2019. predstavila i na Nedelji mode u Parizu, kada je bila najmlađi kreator na ovoj prestižnoj manifestaciji. Tada je deset Tarinih haljina modna elita videla u okviru dela "Defile a Paris" u kom se predstavljaju najbolji svetski dizajneri, a ona je u programu najavljena kao najveća mlada nada.\nTara, koja pohađa srednju školu, svojevremeno je istakla da još od pete godine mašta o modnom dizajnu, kada je i nacrtala prve haljine.\n"Svaki odlazak u atelje deluje mi kao divan san", rekla nam je Tara Katarina pre nešto više od godinu dana.\nTara Katarina Ćirković srpski dizajneri


Čelar: Dosta ekipa sa dna ima neke svoje momente u sezoni\nEkipa Inđije u okviru 16. kola Linglong Tire Super lige Srbije gostuje u Šapcu gde će odmeriti snage sa ekipom Mačve.\nŠef stručnog štaba gostiju Dejan Čelar ističe da je zadovoljan rezultatom u prethodnom kolu, ali da je pred duel sa Mačvom potreban poseban oprez, jer je to kvalitetna ekipa koja zaslužuje bolji plasman:\n’’U prošlom kolu smo ostvarili veliku pobedu, nakon čega smo imali mirnu nedelju da radimo na detaljima u našoj igri i da se polako pripremimo za Mačvu. Oni su ekipa koja ima određeni kvalitet, pobedili su pre dve nedelje Javor, sada su izgubili od Radnika, ali to je bila do primljenih golova praktično egal utakmica. Igrali su vrlo hrabro, visoko, tražili su ofanzivnu organizaciju kroz igru. Ekipa su za respekt, to što su pri dnu tabele ne znači ništa, ako ne gledate samo bodove dosta ekipa sa dna ima neke svoje momente u sezoni i uvek mogu da vam uzmu bodove. Ni mi ne smemo da poletimo, iako po kvalitetu zaslužujemo da budemo gore, još uvek ništa specijalno nismo uradili, samo smo jedno mesto iznad crte. Znamo da nas čeka teška borba u Šapcu i neizvesnost do kraja, za to se pripremamo i idemo tamo da se borimo za nove bodove.’’\nMeč 16. kola Linglong Tire Super lige Srbije između Mačve i Inđije igra se u subotu 28. novembra 2020. godine, sa početkom u 13:00 časova. Obezbeđen je direktan televizijski prenos ove utakmice na prvom programu TV Arena sport.


Gubitak Crnagoraputa veći od kapitala za devet miliona – Bankar.me\nJuly 7, 2017 BERZA, Članci, CRNA GORA, SVE VIJESTI Leave a comment\nGubitak Crnagoraputa veći je od kapitala preduzeća za devet miliona eura, dok su kratkoročne obaveze veće od obrtnih sredstava za 15,6 miliona eura, što ukazuje na postojanje materijalno značajnih neizvjesnosti koje mogu da izazovi sumnju u pogledu mogućnosti društva da nastavi poslovanje u skladu sa načelom stalnosti, piše u revizorskom izvještaju za 2016. godinu. On je gotovo identičan revizorskom izvještaju za 2015. godinu, gdje je takođe ukazano da finansijski pokazatelji društva ukazuju da vlasnik, austrijski Štrabag, može u bilo kom trenutku zatražiti pokretanje stečaja u nekad državnom preduzeću. Kako je konstatovano u izvještaju, za to ima povoda na osnovu finansijskih pokazatelja.\nU Štrabagu zasad ne razmišljaju o stečaju jer se najveći dio kreditnih obaveza “Crnagoraputa odnosi upravo na pozajmice od te kompanije, u kojoj po 25 odsto akcija imaju i ruski tajkun Oleg Deripaska i austrijski industrijalac Hans Piter Haselštajner.\n“Crnagoraput ima odobrenu rivolving kreditnu liniju po sporazumu o finansiranju koji je zaljkučen sa povezanim licima na iznos od 30 milion eura i najveći dio kratkoročnih obaveza iskazanih na dan bilansa 31. decembar odnosi se na matično društvo Štrabag Austrija, tj. povezano lice Štrabag Podgorica, koja prema izjavi rukovodstva daje podršku društvu na način da produžuje rokove dospijeća ugovorenih obaveza i tako ne dovode u pitanje mogućnost društva da izmiri obaveze u normalnom toku poslovanja. Pored toga, rukovodstvo Crnagoraputa preduzima mjere da ugovorne strane iz kupoprodajnih ugovora ispune preuzete obaveze i planira aktivnosti na unapređenju i povećanju obima usluga, kako bi se u budućem periodu obezbijedilo održivo tekuće poslovanje”, piše u izvještaju revizora Ljerke Momčilović iz Računovodstva i revizije Tivat, koja je i lani radila reviziju “Crnagoraputa.\nZa razliku od 2015. godine, kada je poslovna godina završena sa minusom od 2,7 miliona, lani je preduzeće iskazalo dobit od 8,4 hiljade eura. Poslovni prihodi lani su bili 10,3 miliona i manji su za 600 hiljada nego 2015. godine, dok su poslovni rashodi bili 11,9 miliona, ili za 300 hiljada veći nego godinu ranije. Ukupan gubitak na kraju 2016. godine iznosio je 21,3 miliona eura.\nKratkoročni krediti na kraju 2016. iznose 19,099 miliona i veći su za milion nego godinu ranije. Od toga se na Štrabag Austrija odnosi 15,4 miliona, 600 hiljada više nego u 2015, a na Štrabag Podgorica 3,7 miliona, 470 hiljada više nego godinu ranije.\nCrnagoraput je od 2008. do 2016. godine zaključila više aneksa sporazuma o finansiranju sa matičnim i ostalim povezanim licima, kojima je na godišnjem nivou produžavan rok dospijeća i iznosa rivolving kreditne linije koja je 2008. godine odobrena društvu, uz primjenu kamatne stope u visini tromjesečnog euribora plus dva odsto marže i obračunavanje kamata koje su tromjesječno potpisivane kreditnim obavezama. U 2016. društvo je sklopilo novi aneks sporazuma kojima je nastavljena praksa produženja roka dospijeća kreditnih obaveza na godišnjem nivou, tj. do 31. decembra 2017. godine piše u izvještaju.\nŠtrabag je krajem 2006. godine kupio 30,92 odsto akcija Crnagoraputa od Vlade za 8,4 miliona, a početkom 2013. godine je povećao udio na 95,3 odsto akcija.\nPOJMOVICrnagoraput poslovanje Crnagoraput Štrabag preuzima Crnagoraput\nPrevious Rast prinosa na državne obveznice oborio globalne berze akcija\nSljedeći Akcije Tesle i tehnički u fazi korekcije nakon novog pada od 5%


Socijalne demokrate pobjednici izbora u Litvaniji\nOpozicione Socijalne demokrate, koje su se tokom kampanje zalagale za okončanje mjera štednje i veća socijalna davanja, pobjednici su parlamentarnih izbora u Litvaniji, prema gotovo svim prebrojanim glasovima nakon drugog izbornog kruga održanog u nedjelju.\nSocijalne demokrate osvojile su poslije dva izborna kruga 38 od 141 mjesta u parlamentu, što bi im moglo biti dovoljno da formiraju vladu lijevog centra, koja će okončati nepopularne mjere štednje, uvedene nakon 2009., kada je Litvanija doživjela jednu od najgorih evropskih recesija.\nSocijalne demokrate i opoziciona Radnička partija obećale su da će formirati koalicionu vladu sa malom nacionalističkom strankom Red i pravda, koja je osvojila 11 mjesta u parlamentu. Zajedno bi te tri partije kontrolisale 79 mjesta.\nSocijalne demokrate kritikovale su tekuće vladine planove da 2014. uvedu euro kao valutu, i navodile da će, ako osvoje vlast, odložiti fazu prelaska na valutu koju dijeli 17 evropskih zemalja sve dok EU ne bude u stanju da dovede u red trogodišnju finansijsku krizu u toj baltičkoj zemlji.\nVladajuća konzervativna partija Domovinska unija-Hrišćanske demokrate osvojila je 32 mjesta u parlamentu, poslije dobrog rezultata njenih kandidata u posebnim izbornim jedinicama, dok je Radničkoj partiji pripalo najvjerovatnije 30 mjesta.\nKonačnu odluku kome će biti povjeren mandat za sastav nove vlade donijeće predsjednica Dajla Gribauskajte.


Kursevi, poslovni, stručni, intenzivni, seminari, predavanja, praksa - Za lakše poslovanje | VirtualniGrad\nVodite sopstveni posao i zanimaju vas poslovni seminari, ali ne stižete da se organizujete da učestvujete na njima? Besplatni vebinari na različite poslovne teme su pravo rešenje za vas! Pratite besplatne Business Box vebinare svakog drugog utorka i steknite znanje i veštine koje će Vam olakšati i poboljšati svakodnevno poslovanje.\nKurs za samostalnog knjigovođu na Adžiji\nIskoristite letnji period da naučite zanat zlata vredan! U obrazovnom centru Adžija počinje nastava za novu grupu za kurs knjigovodstva. Ukoliko želite da postanete samostalni knjigovođa – kontista ili knjigovođa, da otvorite sopstvenu knjigovodstvenu agenciju ili radite u računovodstvu nekog preduzeća, sada znate gde da napravite prvi korak! U toku je formiranje nove grupe za letnju školu knjigovodstva. Na kursu za knjigovođu naučite od početka do kraja sve što knjigovodstvo\nObuka za daktilografe-operatere i poslovne sekretare\nSvima je dobro poznato da kvalitet rada preduzeća, a samim tim i ostvareni prihodi zavise od znanja i sposobnosti zaposlenih. Stoga, ulaganje u njihovo znanje nije trošak nego investicija u bolji rad firme. Edukacija zaposlenih, provera njihovog dosadašnjeg znanja i ocenjivanje u skladu sa međunarodnim standardima obavlja se u Zanatsko obrazovnom centru Adžija. U okviru centra za permanentno obrazovanje Zanatsko obrazovni centar Adžija ovog\nJessica seminar za manikire\nSalon lepote Aluna, Vas poziva da se pridružite First Lady of Nails, Jessici Vartoughian, kreatoru sistema nege prirodnih noktiju, zajedno sa The Natural Nail Company na sertifikovanom MASTER CLASS TRENING-u usavršavanja, koji će se održati 17. i 18. Aprila 2013. godine u Beogradu, u Hotelu Moskva, u kongresnoj sali Balkanska. Vreme trajanja treninga je od 09.00 do 17.00 časova prvog dana i od 09.00 do 17.00 časova drugog dana. Dosegnite Nail nirvana nivo nege sa ovim stručnim usavršavanjem. Sp\nStručno usavršavanje kozmetičara\nU salonu lepote Aluna, posebna pažnja se posvećuje edukaciji. Da bi usluga manikira, pedikira, kao i tretman lica i tela, bila unapređena, Aluna Centar organizuje radionice za profesionalne kozmetičare. Radionice u Aluna Centru su organizovane za stručno usavršavanje kozmetičara kojima se pruža mogućnost proširivanja znanja iz oblasti nege lica i tela, kao i mogućnost proširivanja znanja iz oblasti nege prirodnih noktiju, ruku i stopala. Radionice kreću sa radom u novootvorenom edukativnom\nPoslovni engleski jezik škole Excalibur\nPoslovni engleski jezik škole Unicorn\nKursevi za turističkog vodiča, pratioce i predstavnike


Vesti online / Sport / Fudbal / Juventus poslao ponudu za Kolarova\nJuventus poslao ponudu za Kolarova\nČelnici Juventusa poslali su ponudu Mančester Sitiju za transfer jednog od dvojice levih bekova koje ovaj klub ima na raspolaganju - Aleksandra Kolarova ili Gaela Klišija.\nZna šta voli - Aleksandar Kolarov\nKolarov, koji ima manju minutažu je nešto jeftiniji, njegovo obeštećenje iznosilo bi oko 10 miliona evra, za razliku od Klišija koji je procenjen na 13 miliona.\nAli, srpski fudbaler ima godišnju platu od šest miliona evra, milion više od Francuza, što praktično znači da bi "Stara dama" morala da izdvoji istu sumu novca.\nKao prednost u izboru Kolarova navodi se i podatak da on ne bi morao da se prilagodjava na italijanski fudbal, pošto je pre odlaska u Siti bio član Lacija.\nKolarov je ove sezone, računajući sva takmičenja, odigrao 25 utakmica za Siti i postigao četiti gola, dok je Kliši na terenu bio 28 puta i zabeležio samo jednu asistenciju.\nFUDBAL Remzi zvanično u crno-belom (FOTO)\nFUDBAL Bonući ostaje u Juventusu do 2021. godine\nFUDBAL Kolarov počeo pregovore sa Interom\nFUDBAL Serija A: Iguain presudio bivšem klubu, Kolarov asistirao za ubedljivu pobedu Rome (VIDEO)


Sređivanje zelenih površina: Počelo košenje trave u banjalučkim naseljima | BL Portal\nUređenje i košenje zelenih površina u gradu je pojačano u posljednjih nekoliko dana, a juče je počelo i košenje trave u naseljima, potvrdili su za Nezavisne iz “Tamarisa”.\nIz kompaniji “Tamaris”, koja vrši košenje javnih zelenih površina u gradu, rekli su da su dosad pokosili prioritetne zelene površine.\n“S košenjem smo inače počeli 15. aprila i dosad su pokošeni uži centar grada, trake i saobraćajnice te izletište Banj brdo”, kazali su iz “Tamarisa”.\nIz ove kompanije ističu da je juče počelo i košenje trave u više naselja.\n“Od četvrtka počinjemo s košenjem trave u naseljima Rosulje, Nova varoš, Centar 1 i Centar 2”, rekli su iz “Tamarisa”.\nSiniša Mrkobrda, predsjednik Savjeta mjesne zajednice Rosulje, ističe da građani smatraju da zelene površine nisu pokošene na vrijeme, odnosno da je trebalo ranije krenuti po naseljima, jer je trava baš porasla.\n“Što se tiče Rosulja, znam da su kosili park ‘Mladen Stojanović’, što je i za očekivati, s obzirom na to da je to centralna gradska tačka kad je u pitanju rekreacija građana”, rekao je Mrkobrda.\nIz Gradske uprave su saopšili da je, prema Programu zajedničke komunalne potrošnje sredstva koja su izdvojena za poslove održavanja javnih zelenih površina tj. košenje trave, sadnju cvijeća, održavanje drvoreda, uklanjanje suvih i dotrajalih stabala, košenje ambrozije, hitne intervencije, krčenje korovišta, održavanje živih ograda i sadnju stabala, izdvojeno 1.040.000 KM, što je za 849.000 KM manje u odnosu na prošlu godinu.\nTags: Banjaluka, Košenje, Zelene površine


Beograd pomaže interno raseljenim licima pri kupovini seoskih kuća | Nova Ekonomija\nGrad Beograd raspisao je javni poziv za dodelu pomoći za kupovinu seoske kuće sa okućnicom ili odgovarajuće nepokretnosti za stanovanje, kao i za pomoć u građevinskom materijalu, a čiji je cilj da se poboljšaju uslovi stanovanja interno raseljenih lica.\nPomoć se dodeljuje za kupovinu seoske kuće sa okućnicom, odnosi druge nepokrentnosti za stanovanje, u građevinskom i drugom materijalu i opremi za popravku ili adaptaciju predmetne seoske kuće sa okućnicom (odnosno odgovarajuće nepokretnosti za stanovanje), nabraja se u javnom pozivu.\n"Predmet poziva je pomoć interno raseljenim licima dok su u raseljeništvu, a koja imaju boravište/prebivalište na teritoriji Beograda, uključujući članove njihovog porodičnog domaćinstva, pri kupovini najmanje pet seoskih kuća sa okućnicom, (odnosno odgovarajuće nepokretnosti za stanovanje) i dodelu pomoći u građevinskom i drugom materijalu i opremi za popravku ili adaptaciju predmetne seoske kuće sa okućnicom (odnosno odgovarajuće nepokretnosti za stanovanje)".\nOd toga je, do 1,5 miliona dinara predviđeno za pomoć pri kupovini seoske kuće sa okućnicom (odgovarajuće nepokretnosti za stanovanje), a do 200.000 dinara za dodatnu pomoć namenjenu za građevinski i drugi materijal i opremu za popravku ili adaptaciju predmetne seoske kuće sa okućnicom (odgovarajuće nepokretnosti za stanovanje).\nКorisnik za kupovinu može predložiti seosku kuću sa okućnicom, odnosno odgovarajuću nepokretnost za stanovanje koja se nalazi na teritoriji Srbije (van teritorije AP Кosova i Metohije).\nNavodi se i da izabrani korisnik može dodatno da učestvuje sopstvenim sredstvima u realizaciji pomoći pri kupovini u iznosu do 50 odsto od iznosa koji se dodeljuje.\nКorisnici pomoći su porodična domaćinstva interno raseljenih lica dok su u raseljeništvu, koja borave na teritoriji grada Beograda, uključujući i članove njihovog porodičnog domaćinstva.\nČlanom porodičnog domaćinstva, smatraju se: bračni i vanbračni drug, dete rođeno u braku, van braka, usvojeno ili pastorak, roditelji bračnih drugova i lica koja su bračni drugovi po zakonu dužni da izdržavaju.\nUslov je, između ostalog, da podnosilac prijave (i članovi porodičnog domaćinstva) nemaju prihode kojima bi mogli da poboljšaju uslove stanovanje, kao i da ne poseduju nepokretnost u Srbiji kojom mogu da reše svoje stambeno pitanje.\nPotrebno je i da podnosilac prijave (i članovi porodičnog domaćinstva) ne mogu da koriste nepokretnost koju poseduju na teritoriji Кosova i Metohije, kao i da nisu zamenili, obnovili ili otuđili nepokretnost na teritoriji Кosova i Metohije, a kojom bi mogli da bezbedno reše svoje stambeno pitanje.\nRok za podnošenje prijave sa potrebnim dokazima je 30. jun 2022. godine.


NATO i Rusija saglasni u jednom: Između dve strane postoji ogromno nepoverenje | Gde Investirati\nNATO i Rusija saglasni u jednom: Između dve strane postoji ogromno nepoverenje\nPrvi sastanak Saveta NATO i Rusije za poslednje dve godine pokazao je da između dve strane postoje nepremostive razlike, izjavio je danas šef NATO-a Jens Stoltenberg.\nOn je rekao da je na sastanku, koji je trajao 90 minuta duže od predviđenog vremena, bio prilika za “iskrenu i ozbiljanu” raspravu o situaciji u Ukrajini, pitanja vojnih aktivnosti Alijanse i Rusije, kao i o bezbednosnoj situaciji u Avganistanu.\n“NATO i Rusija imaju duboke i istrajne razlike u stavovima a današnji sastanak to nije promenio”, jaan je bio Stoltenberg.\nSastanak je, prema njegovim rečima, organizovan u sedištu NATO-a s ciljem da se razmene mišljenja i o drugim pitanjima kao što je unapređenje “mehanizama smanjenja rizika od vojnih aktivnosti”, prenosi AP.\nRusija ne oseća neprijatnost zbog odsustva stalnog dijaloga sa NATO-om\nZa sada nema pozitivnih planova Rusije i NATO-a, a novi susret Saveta moguć je uz stvarnu zainteresovanost dve strane, rekao je stalni predstavnik Rusije u NATO-u Aleksandar Gruško.\nGruško je dodao da je međusobno poverenje Rusije i Alijanse nemoguće bez smanjenja vojne aktivnosti NATO-a u blizini granica Rusije.\n“Rusija ne oseća neprijatnost zbog odsustva stalnog dijaloga sa NATO-om zbog postojanja stalnih kontakata sa njenim državama-članicama“, izjavio je Gruško nakon zasedanja Saveta Rusija—NATO u Briselu, prenosi Sputnik.\nPrema njegovim rečima, SAD su vršile pritisak na Rusiju usmerivši razarač „Donald Kuk“ ka rejonu Kaljiningrada i Rusija će preduzeti sve mere predostrožnosti za sprečavanje pokušaja upotrebe vojne sile\nProšle sedmice Amerika je optužila Moskvu da njeni avioni kruže iznad razarača američke mornarice u Baltičkom moru, ali je rusko Ministarstvo te optužbe odbacilo.\nSavet NATO-Rusija je osnovan 2002. godine kao forum za konsultacije između nekadašnjih neprijatelja iz Hladnog rata, ali poslednji put su se sastali u junu 2014. godine, kada je Kremlj pripojio Krim i time pooštrio odnose sa zapadom.\nNATO je takođe suspendovao saradnju sa Rusijom zbog Krima i podrške Rusije oružanom sukobu u istočnoj Ukrajini.\nPrevious Novi Sad: Nepi Real Estate kupio parcelu kod Spensa za rekordnih 3,8 milijardi dinara\nNext Mitsubishi lažirao podatke potrošnje goriva, akcije kompanije pale 15 odsto\nUzbekistan: Šavkat Mirziojev v.d. predsednika\nUzbekistanski parlament imenovao je danas premijera Šavkata Mirziojeva za vršioca dužnosti predsednika, javila je danas agencija Interfaks.\nOdmrzavanje odnosa Rusije i Turske menja situaciju u Siriji?\nPotezi koje vuče Turska, dosadašnji najveći oslonac sirijske opozicije, jedan su od većih zaokreta u petogodišnjem građanskom ratu u Siriji.


Fond u potpunosti finansira kohlearne implantate za djecu sa oštećenim sluhom – Novosti Plus\nFond u potpunosti finansira kohlearne implantate za djecu sa oštećenim sluhom\n31 Marta, 2020 31 Marta, 2020 Dragana Morača\t0 Comments\nFond zdravstvenog osiguranja Republike Srpske počeo je da u potpunosti finansira kohlearne implantate za djecu sa oštećenim sluhom jer je stupila na snagu izmjena Pravilnika o sadržaju, obimu i načinu ostvarivanja prava na zdravstvenu zaštitu, kojim je uvedeno ovo pravo. Ova zdravstvena usluga dostupna je u Univerzitetskom kliničkom centru Republike Srpske.\n“Trošak ugradnje kohlearnog implanta za jednog osiguranika iznosi 32.000 KM, koji Fond od sada u potpunosti finansira. To predstavlja značajnu finansijsku olakšicu za roditelje djece sa oštećenim sluhom jer su se ranije, najčešće sami ili kroz organizovanje humanitarnih akcija, morali da snalaze za novac”, saopšteno je iz Fonda.\nKohlearni implantati se uglavnom ugrađuju djeci sa urođenom obostranom gluvoćom, kao i djeci sa preogresivnim postlingvalnim gubitkom sluha ili stanja nakon meningitisa.\n“Sve dosadašnje studije, kao i djeca kojima su ugrađeni kohlearni implantati, pokazali su pokazali da, zahvaljujući ovom aparatu, djeca imaju uredno razvijen govor, redovno pohađaju školu i aktivni su članovi društvene zajednice. Sve svjetske studije su dokazale da je uspješnost, kao i efektnost ugradnje kohleranog implanta mnogo veća ako se djeci ugradi u što ranijoj životnoj dobi”, navedeno je u saopštenju.\nIz Fonda ističu da finansiranjem kohlearnih implantata nastavljaju u pravcu proširenja prava osiguranih lica, što je isključivo rezultat odgovorne poslovne politike, gdje se svaka ušteda usmjerava na poboljšanje kvaliteta zdravstvene zaštite.\n“Podsjećamo da smo i prošle godine pojednostavili proceduru i proširili prava iz oblasti medicinskih sredstava, posebno kada je riječ o rijetkim bolestima, osobama sa invaliditetom i slično”, naveli su iz Fonda.\nFond zdravstvenog osiguranja ima u planu da i u narednom periodu nastavi u ovom pravcu i da u saradnji sa predstavnicima udruženja osiguranika radi na što jednostavnijem pristupu ostvarivanja prava iz zdravstvenog osiguranja.\n“To je ujedno i nastavak našeg poslovnog opredjeljenja da se svi eventualni problemi ili neskladi rješavaju dijalogom i razgovorom sa institucijama i predstavnicima udruženja osiguranika”, istaknuto je u saopštenju.\n← Premijer Višković najavio kada bi mogli početi sa radom frizerski saloni\nSugrađani koji su stariji od 65 godina, imaju mogućnost da naruče lijekove na kućnu adresu →\nM:tel novi sponzor Fudbalskog saveza BiH\n27 Jula, 2020 Kristina Prole\t0\nPrijedor spreman za ŠA Fest\n7 Avgusta, 2019 Kristina Prole\t0


Nagrađivani dokumentarci studenata i karaoke parti na „Interakciji” 25. avgusta - Portal Pasaž\nPosted: 25. avgusta 2015. u 13:48 / by Milunka Nikolić / comments (0)\nNa ovogodišnjoj jubilarnoj „Interakciji” u Požegi na programu su filmovi studenata akademija i filmskih škola sveta , učesnika. Od 20 časova u sali KC Požega organizuju se projekcije filmova Elene Belove iz Rusije, Federika Molentina iz Argentine i Angela Linaresa iz Meksika.\nAngelov film “Nevidljive planine” uvodi nas u svet jakih žena seoske zajednice Atoyac, koje se, usled nestanka svojih sinova i muževa, bore sa siromaštvom i nepravdom. Federico kroz “Krajnosti” predstavlja multidisciplinarni dokumentarni projekat o istoriji domorodaca koji su živeli u južnom području Argentine, dok Elenina “Starica” pokazuje toplinu letnjeg dana i toplinu čežnje srca.\nNakon projekcije biće upriličen razgovor sa autorima, a gledaocima pružiti prilika da iz drugog ugla sagledaju tek upoznate junake.\nOd večernjih aktivnosti u zabavnom delu programa u bašti Kluba mladih organizuje se već čuveni karaoke parti „Interakcije”. Volonteri, organizatori, građani i učesnici, neki ispred mikrofona, neki u publici, sećaju ih se kao najveselijih večeri u Požegi te je i za ove večeri sve spemno za novu muzičku zabavu.


Radio Luna :: Srbija :: Do kraja aprila besplatne penzionerske kartice penzionerima u Srbiji?\nNaslovna | Srbija | Do kraja aprila besplatne penzionerske kartice penzionerima u Srbiji?\nDo kraja aprila besplatne penzionerske kartice penzionerima u Srbiji?\nMinistar Đorđević rekao da će jedinstvena identifikaciona penziona kartica najstarijim sugrađanima pružiti mogućnost da ostvare svoja prava i nove pogodnosti.\nMinistar Đorđević je predstavio besplatnu penzionersku karticu koju će svi penzioneri u Srbiji koristiti umesto penzionog čeka i kojom će ostvariti popuste.\n- Kartica penzionerima pruža mogućnost da budu potpuno bezbedni, kada su u pitanju podaci o ličnosti, kao i mogućnost da Ministarstvo rada i PIO Fond probaju da sa društveno odgovornim kompanijama omoguće penzionerima dodatne popuste, po uzoru na ono što je grad Beograd uradio sa senior karticom, rekao je ministar.\nĐorđević je kazao da će svaki penzioner do kraja aprila na kućnu adresu dobiti besplatnu penzionersku karticu, koja će biti izrađena u 1.750.000 primeraka.\n- Tu karticu će penzioneri ubuduće moći da koriste umesto penzionog čeka, što je prvenstveno bila ideja ove kartice", rekao je Djordjević i istakao da će i svi novi penzioneri dobiti tu karticu, koja će im omogućiti ostvarivanje brojnih prava.\n- Želimo da radimo još više za naše penzionere. Imamo nekih novih ideja. Biće dosta stvari koje će ih obradovati. Želim da sve ono što su za nas radili probamo da im vraćamo", kazao je Đorđević.\nDirektorka Republičkog fonda za penziono i invalidsko osiguranje Dragana Kalinović kazala je da su penzionerske kartice finansirane iz sredstava Fonda PIO. Prema njenim rečima, izrada jedne kartice, koverta, distribucija i uputstvo koštaju 55 dinara.\nPredsednica Skupštine Srbije Maja Gojković je kazala da se Srbija susreće sa izazovima starenja populacije jer u zemlji više od 1,3 miliona građana ima više od 65 godina.


Jutarnji list: Hrvatska još dvije godine neće biti u Šengenu — Radio Velkaton : Radio Velkaton\nHrvatska barem još dvije godine neće biti dio šengenske zone nakon što Evropska komisija sljedećeg mjeseca, najverovatnije, potvrdi da je ispunila tehničke uslove za Šengen, piše danas „Jutarnji list“ pozivajući se na neimenovane diplomatske izvore.\nIako su donedavno hrvatski zvaničnici davali izjave o vrlo skorom ulasku Hrvatske u Shengen, sada su u predviđanjima neodređeni. Jučer je u Briselu i premijer Andrej Plenković potvrdio da je „za Hrvatsku politički važno da dobije pozitivnu ocjenu Europske komisije o spremnosti za ulazak u Šengen, koja se očekuje uskoro, a sada je nemoguće predvideti kad će ući u taj prostor bez unutrašnjih kontrola na granicama“, ističe Jutarnji list.\nI hrvatski poslanik u parlamentu EU i član Odbora za građanske slobode, pravosuđe i unutrašnje poslove Karlo Resler za dnevnik kaže da je „u ovom trenutku nezahvalno procenjivati kada bi Evropski savet mogao odlučivati o ulasku Hrvatske u Šengen“.\nUpravo se „njegov“ odbor na nivou Evropskog parlamenta bavi Šengenom i migracijama. O ulasku članice EU u šengensku zonu odlučuju zemlje članice Šengena na sednici Evropskog saveta konsenzusom, i dakle više nisu važni stručni, nego politički kriterijumi, zaključuje Jutarnji list.


„Zeleno svetlo“ za tri projekta Kulturnog centra\nsreda, 16 maj 2018 08:12\nMinistarstvo kulture i informisanja Republike Srbije sa 1.000.000 dinara pomoćiće realizaciju projekata koje će Kulturni centar Gornji Milanovac realizovati do kraja godine.\nZa realizaciju druge faze 14. Međunarodnog bijenala umetnosti minijature opredeljeno je 400.000 dinara. Sa 300.000 dinara Ministarstvo će pomoći realizaciju Šeste filmske kolonije „Kratka forma“ zajedno sa Petim festivalom dečijih filmskih ostvarenja. Isti iznos opredeljen je i za realizaciju Putujuće izložbe Dečjeg Minijaturnog bijenala 7. Projektom je predviđeno da ova izložba bude predstavljena u nekoliko gradova Srbije.\nProjekte Kulturnog centra, Ministarstvo kulture i informisanja je i ove godine pozitivno ocenilo, rekao je Dragan Arsić, direktor Ustanove i dodao da će uspešnom realizacijom ovih projekata, za koje se već sada može reći da će privući veliku pažnju, ne samo domaće, već i međunarodne javnosti, Kulturni centar potvrditi status prestižne institucije kulture u ovom delu Srbije.\nU prilog tome govori i podatak da je Ustanova u prethodna četiri meseca, samostalno ili u saradnji sa drugim institucijama kulture realizovala 166 programa koje je videlo oko 42.000 posetilaca, rekao je Arsić.\nPodsećamo, Ministarstvo kulture i informisanja ove godine preko konkursa „Gradovi u fokusu“ sa 4 miliona dinara podržalo je projekat Kulturnog centra za nabavku bioskopske 3D opreme.


Jeremić: Vučić je patološka kukavica, ne sme na duel sa mnom, nego samo s kamerom - Infobrif\nJeremić: Vučić je patološka kukavica, ne sme na duel sa mnom, nego samo s kamerom\nJeremić je podsetio da je Vučića tužio za klevetu, ali da se sud pozvao na Vučićev imunitet - "uprkos činjenici da se, po našim zakonima, tuženi sam mora pozvati svoj na imunitet koji, uzgred, ni ne postoji u parničnom postupku".\nObjavljeno 27.07.2018. u 10:16\nBEOGRAD – Predsednik Narodne stranke Vuk Jeremić izjavio je da je predsednik Srbije Aleksandar Vučić „patološka kukavica“ jer nema snage da se suoči sa njim ni u televizijskom duelu niti u sudnici, a gotovo svakodnevno javno komentariše njegove izjave.\nJeremić je, povodom pregovora o Kosovu i Metohiji, istakao da je sa srpske strane jedino Vučiću stalo da Kosovo udje u Ujedinjene nacije, jer misli da kosovsko članstvo u UN trampi za još četiri godine svoje neograničene vlasti.\n„Namerava da svoj potpis na sporazum koji bi omogućio Prištini stolicu u UN veže za nove izbore, a da od Zapada traži dozvolu da te izbore pokrade. Veruje da će mu to dopustiti, jer hoće taj njegov potpis, koji bi nepovratno zaokružio medjunarodno-pravni subjektivitet Prištine“, rekao je Jeremić.\n„Narodna stranka će učiniti sve da se spreči veleizdaja po pitanju Kosova, jer ako se to desi, Vučić će nastaviti da trguje nacionalnim interesima – jednim po jednim – a zauzvrat tražiti od medjunarodne zajednice da mu unedogled toleriše njegovu brutalnu i primitivnu diktaturu. Svi nacionalni interesi, a pogotovo stvari kao što su Kosovo, zaštita prava Srba van Srbije, Republika Srpska… Sve je to na prodaju, ako ostane do Vučića“, rekao je Jeremić.\nOn je naveo da je Beograd Srbe u Crnoj Gori pustio niz vodu i da su oni „žrtva ortakluka“ Mila Djukanovića i Aleksandra Vučića.\n„Kakav je to odnos Mila Djukanovića i Aleksandra Vučića i šta oni zajedno rade od višeg interesa, pa da država Srbija tako sramotno ignoriše način na koji se srpski narod tretira u Crnoj Gori? Srbi u Crnoj Gori nisu ni konstitutivni narod niti nacionalna manjina – ne zna se šta su. Srpski jezik se u potpunosti marginalizuje, ćirilično pismo je gotovo nemoguće videti, a izuzetno problematičan je i odnos prema Srpskoj pravoslavnoj crkvi“, rekao je Jeremić.\n„Savez za Srbiju je začet odlukom Narodne stranke da formira zajednički odbornički klub sa Draganom Djilasom u Skupštini Beograda, koji je i te kako prodrmao vlast u prestonici i veoma dobro radi. Počelo je od Beograda, a uskoro će biti formiran i za celu Srbiju“, rekao je Jeremić.\nJeremić je naveo da su vrata Saveza otvorena za sve koji se obavežu da ni u kojoj formi i ni na koji način neće saradjivati sa režimom, i dodao da je „ne Kosovu u UN“ jedna od najvažnijih tačaka na kojima je formirana ta opoziciona grupacija.\nAleksandar Vučićsavez za srbijuVuk Jeremić\nOčajnička potraga za pojačanjima, Junajted šokiran cenama, moraće da sruše svetski rekord?


Italijanska delegacija posetila Agenciju – Agencija za sprečavanje korupcije\nDirektorka Agencije za borbu protiv korupcije Tatjana Babić danas se sastala sa Rafaelom Kantoneom, šefom italijanske antikorupcijske institucije zbog srodnih ovlašćenja u oblasti borbe protiv korupcije.\nImajući u vidu komplementarnu prirodu nadležnosti institucija, direktori su razmotrili mogućnosti budućeg formalizovanja saradnje kroz zaključivanje Memoranduma o razumevanju kao i održavanja redovnih konsultacija.\nU Italijanskoj delegaciji bili su još: Đuzepe Manco ambasador Italije u Srbiji, Luiđi Makota generalni inspektor u Ministarstvu inostranih poslova Italije i Kosimo Tripoli, pukovnik italijanske finansijske policije.\nDiskusija je posebno bila usmerena na primere dobre prakse iz domena kontrolnih i nadzornih nadležnosti antikorupcijske institucije u Italiji, nadzorom nad sprovođenjem strategije, problemom sukoba interesa, kontrole imovine posebno u pogledu otkrivanja, prikupljanja dokaza, administrativnih istraga i politike sankcionisanja, kao i mehanizama za jačanje integriteta javnih funkcionera.\nKako je reč o zemlji članici EU, važna tema o kojoj se raspravljalo bila su iskustva Italije koja Srbija može da koristi u sklopu pregovaračkog poglavlja 23 odnosno potpoglavlja borbe protiv korupcije.


Nemačka poziva na razgovore sa Pjongjangom\nNemački ministar spoljnih poslova Zigmar Gabrijel pozvao je danas na direktne razgovore sa Severnom Korejom o nuklearnom i raketnom programu te zemlje.\nGabrijel je za list Bild rekao da je potrebno sačekati rezultat sankcija, ali i da su potrebni "vizije i hrabri potezi", prenosi Beta.\nŠef nemačke diplomatije je rekao da je za Severnu Koreju "bezbednosna garancija" potrebnija od nuklearne bombe i dodao da su za to potrebni direktni razgovori sa Pjongjangom, uz učešće SAD, Kine i Rusije.\nZvaničnici u Nemačkoj, gde će u nedelju, 24. septembra biti održani palamentarni izbori, smatraju da problem mora biti rešen na diplomatski način.\nNemačka kancelarka Angela Merkel ukazala je da bi pregovori velikih sila s Iranom koji su rezultirali ograničenjem nuklearnog programa te zemlje, mogli da budu model za rešavanje krize u vezi s nuklearnim i raketnim probama Severne Koreje.


Vermintide 2 zaradio više za dve nedelje, nego prvi deo za dve i po godine – PLAY!\nVermintide 2 je nedavno izašao i oduševio je i publiku i kritiku, pa otuda ne čudi da je za svega nedelju dana prodat u pola miliona primeraka.\nKoliko je prodaja igre uspešna, i koliki je komercijalni uspeh V2 za studio Fatshark, pokazuje i činjenica da je igra za samo dve nedelje donela zaradu koja je veća od one koju je prvi deo napravio “za života”, odnosno ukupne zarade koju je prva igra ostvarila od oktobra 2016. godine, kada se prvi put pojavila, do danas.\nOvo su svakako odlične vesti i za izvršnog direktora studija, Martina Valanda, koji je u izjavi za GamesInsider rekao da su u kompaniji svi oduševljeni, da su znali da imaju sjajnu igru, ali da nisu očekivali ovakav momentalni uspeh jer su kao nezavisni studio imali mali marketing budžet, i da veliku zahvalnost duguju i zajednici igrača, strimerima i medijima koji su im pružili podršku i pomoć da glas o njihovoj igri stigne daleko.\nIsto tako, on je naglasio da je Vermintide 2 “mnogo bolja igra od originala”, da su jako puno učili na greškama i kritikama zajednice, tako da im je drago što su igrači to prepoznali i pomogli igri da raste i razvije se.\nPlay!Zine recenziju Vermintide 2 ćete čitati u aprilskom broju časopisa, a možemo vam već reći da je kolega Igor oduševljen i da je pripremio sjajan tekst za vas.\nRelated Items:fatshark, GamesInsider, vermintide, Vermintide 2, Warhammer\nDomaći 3Lateral pokazao neverovatne mogućnosti nove facijalne animacije u igrama


Radionice i tribina za mlade u okviru projekta „Pustite me da budem dijete“ – Mreža za izgradnju mira\nUdruženje Lan iz Bihaća uz finansijsku podršku Fondacije Schuler Helfen Leben u februaru i martu realiziralo je dvije radionice i tribinu za mlade u sklopu projekta „Pustite me da budem dijete“. Jedna radionica realizirana je u suradnji sa Asocijacijom srednjoškolaca BiH – Lokalni tim Bihać. Teme radionica bile su Medijska pismenost i Jačanje aktivizma i liderstva.\nNa prvoj radionici mladima smo približili suvremene pristupe medijskoj kulturi, naučili ih prepoznati brojne prednosti koje mediji nude, ali i do kojih opasnosti dolazi, ako se mediji ne koriste na primjeren način. Razgovaralo se o sposobnosti odgovornog odnosa prema medijima, medijskim znanjima i medijskim vještinama.\nNa drugoj radionici razgovaralo se o jačanju aktivizma i liderstva, predstavnici Asocijacije srednjoškolaca – Lokalni tim Bihać dobili su informacije o evropskom referentnom okviru i ključnim kompetencijama za cjeloživotno učenje. Na praktičnom primjeru su učili kako kreirati profil Europass i kako izraditi Europass biografiju, najpoznatiji format biografije u Evropi.\nNa tribini sa mladima govorilo se o aktivizmu mladih, kako prevazići prepreke na koje mladi nailaze na svom putu i kako postati aktivan član lokalne zajednice.


IslamBosna » Dodik: Ganićeva odgovornost daleko veća nego ona Biljane Plavšić\nDodik: Ganićeva odgovornost daleko veća nego ona Biljane Plavšić\nPremijer RS Milorad Dodik izjavio je da je ta protestna nota Alkalajev ”privatni posao i nema nikakve veze sa državnim organima”.\n‘‘Alkalaj ne može da dobije saglasnost za to svih u BiH”, rekao je Dodik novinarima u Banjaluci.\nDodik je istakao da je njegov pristup uvijek bio da pojedinci moraju da odgovaraju za ratne zločine, ali je očigledno da neki drugi nisu imali takav pristup i zato organizuju danas protestne skupove u Sarajevu koristeći ih u političke situacije.\n“Meni je od svega najvažnija činjenica da se nekadašnji visoki predstavnik Pedi Ešdaun založio u odbranu Ganića, što govori o tome da su sve njegove odluke koje je donio ovdje bile politički motivisane i zato su sada još više sporne”, rekao je Dodik.\nPrema Dodikovima riječima, očigledno je bilo da Ešdaun radi u korist jedne strane u BiH i da je sada njegova uloga demistifikovana nastojanjem da optuženog za ratne zločine Ganića brani i da lobira za njegovo puštanje iz zatvora.\nDodik je istakao da je očigledno da su današnji protesti u Sarajevu, koji se održavaju kao znak podrške Ganiću, u funkciji političke atmosfere koja je dugo držala izvan odgovornosti Ganića koji je počinio ratne zločine.\nOn je dodao da je jasno da je Srbija bila primorana, štiteći pravo prije svega, da procesuira Ganića za ratne zloičine koje je učinio u Dobrovoljačkoj ulici.\n”Ganić je tada bio član ratnog rukovodstva BiH i direktno je komandovao nekim vojnim operacijama. Njegova odgovornost je daleko veća nego ona što se pripisala nekadašnja predsjednica RS Biljana Plavšić, koja je odležala svoju kaznu i sada je na slobodi”, naglasio je Dodik.


Direktor programa televizije N1 Jugoslav Ćosić izjavio je u Novom danu, povodom četvrtog rođendana naše kuće, da će N1 ostati kritička televizija koja zastupa interes javnosti, i da će teška pitanja postavljati svima - i vlasti i opoziciji.\nĆosić je istakao da je cilj oduvek bio da TV N1 bude izuzetno informativni kanal, i da misli da smo u tome uspeli.\n“Verujem da smo opravdali očekivanja gledalaca, ali i naših investitora koji nas bezuslovno podržavaju”, kazao je on.\nPodsetio je, ipak, da TV N1 nije imala prijateljski doček i da se dan danas suočava sa pritiscima i etiketama.\n“To je rezultat činjenice da ne mogu da nam ospore profesionalnost. Bilo je i ranije podela na režimske i nezavisne medije, ali tako brutalnih obračuna sa medijima koji nisu bliski vlasti nije bilo”, podsetio je on i dodao da se svaki put kad iz vrha vlasti dođe ocena da smo “CIA televizija” ili “američka televizija”, umnoži broj pretnji na društvenim mrežama.\nIstakao je i da predsednik Aleksandar Vučić nije originalan u kritikama nezavisnih medija, i da aktuelna vlast, kao i prethodne, intimno nije u stanju da prihvati nezavisno novinarstvo.\n“To nije fer, ali se N1 uprkos tome ponaša fer i profesionalno. Mi ćemo se boriti za poštovanje, tražićemo respekt. To je praksa iz Evrope i celog civilizovanog sveta – političari treba da povećaju prag tolerancije, da trpe kritiku”, objasnio je Ćosić.\nKazao je i da predsednik Vučić i ministri u Vladi Srbije redovno dobijaju pozive da gostuju na N1, ali da je Vučićev odgovor da neće da gostuje, a odgovor ostalih da ne mogu da gostuju.\n“To je jedna jednostavna strategija – neću da dođem, jer mi se tvoj program ne dopada, a ako mene nema, ti nisi objektivan, ti si opoziciona televizija. Ali, ne mogu da nas izbegnu na pres konferencijama, naši novinari su tamo i postavljaju pitanja. Naše vesti su objektine i izbalansirane, a debalans u gostovanjima nije naša odgovornost”, poručio je on.\nĆosić je dodao i da TV N1 nije mnogo simpatična ni opoziciji, i da ima puno njih koji imaju frustraciju, jer ne mogu da naručuju intervjue i pitanja.\n“Imamo jednostavan pristup, teška pitanja postavljamo svima – i vlasti i opoziciji (…) Televizija N1 zastupa javni interes i ona je kritička televizija, mi kritički razmatramo”, objasnio je Ćosić i istakao da TV N1 nije spremna da pravi kompromise kojima bi se narušio taj princip.\nDirektor programa TV N1 naveo je i da donošenje odluka u programu nije arbitrarno, već da naša kuća ima uređivačku politiku koje se svi drže.\n“Nikada nisam dobio konkretan primer neke priče koju smo uradili, od bilo koje institucije, u kojem je bilo moguće dokazati da smo se postavili neobjektivno”, rekao je on.\nPosebno ga, kako kaže, ohrabruje veliki broj nagrada za N1 i njene novinare, i to iz različitih sektora, i od različitih organizacija.\nĆosić je istakao da je TV N1 u prethodne četiri godine unapredila program i uvela niz novih emisija, poput Dana uživo, Net Contexta, 360 stepeni i N1 reportera.\n“Nećemo stati, nećemo menjati uređivačku politiku (…) Naša ključna ideja je da uvodimo nove programske slotove sa živim programom, i tehnološki unapredimo naše mogućnosti koje su već sjajne, ali da uvedemo nove delove programa koji će biti uživo sa reporterima na terenu. To gledaoci vole”, najavio je on.\nPored autorskog programa, TV N1 nastavlja saradnju sa spoljnim produkcijama poput PLjiŽ-a, i Insjadera koji je, prema oceni Ćosića, TV N1 pružio jak dokumentarni program, dok je Insajder debata koja je sredom na programu, pomaže u uspostavljanju demokratskog dijaloga.\nJugoslav Ćosić N1\n← Kikinda: Javna rasprava o programskim sadržajima (Video)\nNakon povećanja broja karaktera, tvitovi sve kraći →


Mi smo Beorol, vodeća kompanija u Jugoistočnoj Evropi za proizvodnju, uvoz i distribuciju ručnog alata i pribora za završne radove u građevinarstvu, sa preko 18 godina konstantnog rasta i širenja. Zahvaljujući požrtvovanim timovima, stalnom unapređivanju našeg asortimana i posvećenosti poslovanju naših klijenata zauzeli smo vodeće mjesto na tržištu Jugoistočne Evrope. Naše ćerke firme se nalaze u Bosni i Hercegovini, Mađarskoj, Makedoniji, Crnoj Gori i UAE (Dubai) sa tendencijom širenja na zemlje evropskog kontinenta. Naše proizvode izvozimo u preko 50 zemalja od Bliskog Istoka do Južne Amerike. Ponosni smo na uspjehe koje ostvarujemo i shodno tome tražimo ambiciozne saradnike koji će dijeliti našu viziju poslovanja.\nZbog proširenja posla i tima potrebna nam je osoba na poziciji:\nMesto rada: Luke bb (Danilovgrad)\nUtovar / istovar robe\nOdgovoran za adekvatnu manipulaciju robe u magacinu\nPoželjno radno iskustvo sa velikim brojem artikala (nekoliko hiljada)\nMogućnost napredovanja u skladu sa vašim potencijalom\nRad u moderno opremljenom magacinu\nRedovna, stimulativna i sigurna zarada\nMogućnost početka rada – odmah\nTagged: Danilovgrad, oglasi za posao


Šta je problematično u ovakvoj dačićevskoj "viziji" protežiranja interesa Srbije? (na fotografiji: Ivica Dačić)\nU dačićevskom svetu, verovatno je celo američko biračko telo neka vrsta deoničarskog društva u kojem razni akteri iz ostatka sveta imaju različite postotke "deonica"; Dačić bi, dakle, da srpske deonice drži na okupu i "plasira" ih po zamisli Mudrog Rukovodstva iz beogradskih salona.\nRazume se da etničko, geografsko, versko ili rasno poreklo može imati i ima izvesnu ulogu u specifičnim pitanjima, i da ono utoliko može da utiče na opredeljivanje glasača na američkim ili bilo kojim drugim izborima, ali ta veza je mnogo suptilnija i složenija nego što se to zamišlja u dačićevskim kategorijama, a i onoliko koliko je ima ona je naposletku američka unutrašnja stvar, i nije ni malo uobičajeno da ministri spoljnih poslova zemalja s brojnijom "dijasporom" u Americi o tome govore i u to se mešaju na bilo koji način, a kamoli ovako kako je to učinio Dačić.\nOsim što namerno i sistematično ne razume ko su i šta su građani i državljani i kakva je uloga etničkog porekla u savremenoj politici (jer da razume, valjda bismo to primetili i po unutrašnjoj politici?), ovakva spoljna politika Srbije vođena u stilu pijanog broda za sebe još i plemensko-autokratski rezerviše monopol na tumačenje interesa Srbije. Drugim rečima, ako i kada bismo zamislili da tamo negde postoji homogeno "srpsko biračko telo" koje nama drugi smisao i dužnost nego sa glasa "u interesu Srbije", ostaje nejasno zašto bi baš Dačićeva i dačićevska procena tog interesa bila merodavna?\nDoduše, u ovom pijanstvu ipak ima nekog smera i nekog sistema, mada nije jasno zašto bi se neko baš tog smera uhvatio, kada se bezbroj puta mogao uveriti koliko je pogrešan. Naime, još od devedesetih postoji vrlo istaknuta linija unutar spoljnopolitičkih napora Srbije, koja protežira tvrdokornu desnicu unutar strateški važnih zapadnoevropskih i prekookeanskih zemalja, iz nekog čudnog uverenja da je baš ona ta koja odgovara pretpostavljenim "srpskim interesima".


Crni petak uzeo je danak i japanskoj automobilskoj industriji. Samo u luci Hitači, prefekturi Ibaraki, cunami je progutao 2.300 „nisana" i „infinitija", koji su već bili spremni za ukrcavanje na megabrod koji je trebalo da ih preveze na drugu stranu Pacifika.\nLuksuzni noviteti, poput „infinitija" M, EX i FX, supersportskog „nisana 370Z"... umesto u rukama probirljivih američkih kupaca, završili su kao otpad najveće kataklizme čovečanstva.\nNakon povlačenja vode automobili spremni za izvoz porazbacani su na sve strane, prevrnuti, zahvaćeni buktinjama, kao igračke s kojima su se igrala nemarna deca. Nisu stradali samo „Nisanovi" automobili. Obližnja fabrika „Nisana" i „Infinitija" u prefekturi Točigi obustavila je proizvodnju.\n„Nisan", „Tojota", „Honda" i „Subaru" su kompanije koje imaju proizvodne pogone duž 300 kilometara najteže pogođenog dela obale. Japanske korporacije tvrde kako niko u njihovim fabrikama nije stradao i da su oštećenja tek nakratko zaustavila proizvodnju. Japanci su disciplinovana i smirena nacija. Toga su svesni i u „Tojoti".\nNajveći svetski proizvođač automobila, koji samo u Japanu godišnje proizvede 2,34 miliona novih vozila, izvestio je kako im je u samo tri dana nepovratno stradalo 40.000 vozila. „Tojota" je doživela najveća razaranja jer najviše je njenih pogona u prvoj zoni potresa. Gotovo 45 odsto njihove japanske proizvodnje je pod znakom pitanja.\nGruba procena kaže da je u potresu i cunamiju stradalo čak pola miliona automobila. Izvesno je da će razorna nepogoda jedno vreme da zaustavi i uspori japansku automobilsku ekspanziju. A. D.


Tinejdžer pronađen posle osam godina: Živeo kao beskućnik\nIzvor: B92, 03.Jul.2020, 14:12\nPosle osam godina u Italiji je poronađen dečak, sada već mladić, koji je nestao u maju 2012.godine, piše dnevni list Avenire.\nProšle sedmice popularna emisija na televiziji RAI “Ko ga je video” (Chi la visto) emitovala je prilog, na molbu porodice, o >> Pročitaj celu vest na sajtu B92 << nestalom mladiću, sa njegivom slikom kada je jos bio tinejdzer.\nRedakcija je dobila desetine dojava da je mladic viđen u Đenovi, a vlasnik jedne prodavnice, koji ga je prepoznao informisao je redakciji o tačnom mestu gde se mladić nalazi.\nUtvrđeno je, pise “Avenire” da je Fernando, svih ovih godina živeo kao beskućnik u raznim delovima Italije, a u poslednje vreme u Đenovi, gđe u centru grada, na otvorenom, živeo zajedno sa svojim psom.\nNakon sto je “pronađen”, sada vec 24 godišnji mladić je odeveden u kuću ujaka koji zivi nedaleko od Đenove.\nRadio Televizija Vojvodine: Posle osam godina pronađen nestali dečak\nKurir: DEČAK NESTAO PRE 8 GODINA NA PUTU DO ŠKOLE U RIMU: Čudom nađen, živeo na ulicama Đenove sa psom!